“ЗАГС”дан олдин қандай тиббий кўриклардан ўтиш керак? | Qalampir.uz\n“ЗАГС”дан олдин қандай тиббий кўриклардан ўтиш керак?\nСаломатлик\t25 Сентябрь 14:18 6223\nОила инсон ҳаётининг асосий бўғинидир. Оила қўрғонини мустаҳкам бўлишини ўйлаб, никоҳ олдидан келин-куёвни тиббий кўрикдан ўтказиш янги оиланинг мустаҳкамлиги ва туғилажак фарзандларнинг баркамоллигини таъминлайди.\nНикоҳдан олдинги тиббий кўрикнинг аҳамияти, роли, йўл-йўриқлари ҳақида Республика аҳоли репродуктив саломатлиги маркази директори Шаҳноза Зуфарова маълумот берди.\nТаъкидланишича, бўлғуси келин-куёвлар учун тиббий кўрикдан ўтиш бепул ҳисобланади.\n“Ўзбекистон Республикаси Вазирлар Маҳкамасининг 2003 йил 25 августдаги “Никоҳланувчи шахсларни тиббий кўрикдан ўтказиш тўғрисидаги низомни тасдиқлаш ҳақида”ги қарорига мувофиқ, бўлғуси келин-куёвлар бепул тиббий кўрикдан ўтказилади. Никоҳланувчи шахсларни тиббий кўрикдан ўтказишдан кўзда тутилган асосий мақсад – ирсий ва наслий касалликларнинг олдини олиш, оилада соғлом муҳитни қарор топтиришдир. Барча никоҳланувчилар турмуш қуришдан олдин тиббий кўрикдан ўтиши шарт. Шундан сўнг, тиббий кўрикнинг хулосасига қараб, бўлажак оила вакиллари қарор қабул қилишади”, дейди Шаҳноза Зуфарова.\nШунингдек, мутахассис никоҳланувчи шахсларнинг тиббий кўрикдан ўтиши қай тартибда амалга оширилиши ҳақида ҳам маълумот берган.\n“Никоҳланувчи шахслар Ягона интерактив давлат хизматлари портали орқали никоҳни қайд этиш учун ариза берадилар. Шундан сўнг, юборилган аризани ФҲДЁ органлари кўриб чиқиб, никоҳланувчи шахсларга тиббий кўрикдан ўтиш учун йўлланма беради. Йўлланма ҳозирда ФХДЁ органларида қоғоз шаклида никоҳланувчи шахсларнинг қўлига топширилмоқда. Тиббий кўрикдан ўтгандан кейин, никоҳ тузилишига Ўзбекистон Республикаси Оила кодексида назарда тутилган тўсиқлар мавжуд бўлмаган тақдирда, ФҲДЁ органлари томонидан никоҳни қайд этиш белгиланган тартибда амалга оширилади”, дейди у.\nТаъкидланишича, никоҳланувчи шахсларга қулай бўлиши учун ўзларига яқин бўлган кўп тармоқли поликлиникалар хизматидан фойдаланиши жорий қилинмоқда.\n“2021 йил 1 июндан фуқароларнинг доимий (вақтинча) рўйхатдан ўтган жойидан қатъи назар фуқаролик ҳолати далолатномаларини қайд этиш, никоҳланувчи шахсларни тиббий кўрикдан ўтказиш каби амалиётлар экстерриториал тамойил асосида амалга оширилади”, дейди мутахассис.\nУ, шунингдек, бўлажак ёш оила қандай тиббий кўриклардан ўтиши ҳақида ҳам маълумот берган.\n“Ёшлар кўп тармоқли марказий поликлиникаларида бепул диспансеризациядан, яъни кардиолог, эндокринолог, ревматолог мутахассислари жалб қилинган ҳолда никоҳ олди тиббий кўригидан ўтади ҳамда қўшимча УТТ, ЭКГ, умумий қон таҳлили, қондаги қанд миқдори аниқланади.\nШунингдек, руҳий касалликлар (шизофрения, эпилепсия, олигофрения) юзасидан текшириш, наркологик касалликлар юзасидан текшириш, захм юзасидан текшириш, сил юзасидан текшириш, ОИВ/ОИТС юзасидан текшириш олиб борилади. Никоҳланувчи шахсларнинг тиббий кўриги натижалари тўғрисида тиббиёт муассасасининг хулосаси маълумотномада акс эттирилади. Маълумотнома тиббиёт муассасасининг муҳри ва раҳбарининг имзоси билан тасдиқланади”, дейди мутахассис.\n14 Октябрь 18:54 31838\n14 Октябрь 17:48 30878\n13 Октябрь 23:05 29707\n14 Октябрь 20:43 24612\n15 Октябрь 12:14 24105


Россияда «UzAuto Motors» автомобиллари ёниб кетди — видео - Bugun.uz\nРоссияда «UzAuto Motors» автомобиллари ёниб кетди — видео\n14:35 | 13-12-2021\nРоссияда 12 декабрь куни «Chevrolet» автомобилларини олиб кетаётган автотрейлерда ёнғин чиқди. «UzAuto Motors» АЖ ҳолат юзасидан расмий муносабат билдирди.\nДастлабки маълумотларга кўра, ёнғин Россия автомобиль ташувчисига тегишли автотрейлернинг салонида содир бўлган, шундан сўнг аланга автомобиллар бўлган трейлерга ўтган. Ёнғин оқибатида 8 та автомобилдан 3 таси зарар кўрган. Ҳодиса оқибатида автотрейлер ҳайдовчиси жабрланмаган.\nВоқеа Москва вилояти ҳудудида автомобилларни мижозга олиб ўтиш вақтида содир бўлган. Барча ташилган автомобиллар суғурталанган бўлиб, улар россиялик мижозга тегишли бўлган. Ҳодиса оқибатида ҳеч ким жабрланмаган. Ҳозирда зарурий ёнғин-техник экспертизаси ўтказилиб, ёнғиннинг келиб чиқиш сабаблари ўрганилмоқда.\nАввалроқ «UzAuto Motors»нинг импорт товарлари учун божхона тўлови солиқ йиғимидан икки баравар ортиб кетгани ҳақида хабар берилганди. Шунингдек, «UzAuto Motors» автомобиль етказиб беришни 2 ойга узайтирган.


ИИВ вазири Жамғарма маблағлари нималарга сарфланаётганини айтди\nЁдингизда бўлса, Президент қарори билан ҳуқуқбузарликларнинг олдини олишга оид бир қатор янги ёндашувлар ишлаб чиқилиб, Қорақалпоғистон Республикаси Ички ишлар вазирлиги, Тошкент шаҳар ички ишлар бош бошқармаси ҳамда вилоятлар ички ишлар бошқармаларида жамоат хавфсизлигини таъминлашни рағбатлантириш жамғармалари тузилганди.\nЙўл ҳаракати хавфсизлигини таъминлаш бу фақатгина давлат йўл ҳаракати хизмати ходимларининг вазифаси эмас, балки бутун жамиятнинг масъулиятидир.\n3 февраль куни соат тахминан 23:40 Миробод туманида жойлашган Сарикул кўчасида содир бўлган жанжал мудҳиш якун топди.\nИнтернетнинг... дарвозаси бор\nТошкент шаҳар ИИББ расмий сайти орқали интернет фойдаланувчиларини яна бир марта ҳушёрликка чақирди. “Эҳтиёт бўлинглар, виртуал олам бедарвоза эмас, унинг ҳам чек-чегараси, қонун ва ахлоқ доирасида савол-жавоби бор”, дейилмоқчи бўлингани аниқ.\nПойтахтда 25 минг АҚШ долларининг ноқонуний “саёҳати”га чек қўйилди\nТадбир давомида фуқаро М.А.дан 15 минг 200 АҚШ доллари, фуқаро Ж.Қ.дан эса 5 минг Россия рубли ва 200 АҚШ доллари ашёвий далил сифатида олинган.\n“Ўзэлектроаппарат“ биносида ёнғин чиқди\nБугун эрталаб тонги соат 5:50лар атрофида Тошкент шаҳрининг Миробод туманида ёнғин содир бўлди.\nХалқаро кинофестиваль сабаб Тошкентдаги бир қатор кўчалар вақтинча ёпилади\n27 ноябрь куни Алишер Навоий номидаги Давлат Академик катта театрида “PROlogue-2018” Халқаро кинофестивали ўтказилиши муносабати билан Тошкентдаги бир қатор кўчалар вақтинча ёпилади.\nҚурилманинг ўртача нархи 195 минг сўм атрофида.\nБектемирдаги корхоналардан бирида ёнғин чиқди\nБектемир тумани Х. Бойқаро кўчасида жойлашган “Сувмаш” АЖ ҳудудидаги “Izopanel” МЧЖ сендвич-панеллар ишлаб чиқарадиган корхонада содир бўлган ёнғин содир бўлди.\n21 сентябрь куни соат тахминан 11:35да Тошкент шаҳар Яшнобод туманида жойлашган «Олтин тегирмон» юк станциясида юк поездининг ғалла ташувчи икки вагони рельсдан чиқиб кетди.


Тўғри овқатланишда Расулуллоҳ соллаллоҳу алайҳи васаллам энг яхши намуна эканликлари – .:: Xadicha.uz\nТўғри овқатланишда Расулуллоҳ соллаллоҳу алайҳи васаллам энг яхши намуна эканликлари\nРасулуллоҳ соллаллоҳу алайҳи ва саллам соғликни муҳофаза қилиш борасида биз умматларга намуна бўлганлар. Шу жумладан, тўғри овқатланиш борасида ҳам. Бу борада У зотдан саҳобалар томонидан жуда кўплаб ҳадислар ривоят қилинган. Ҳадисларда келган хабарларни бугунги тиббиёт олимлари ўрганиб чиқиб тасдиқлашмоқда. Ҳадислар билан танишиб чиқишдан аввал, таомланиш одоблари билан танишиб чиқамиз.\n1. Қорни очганидан кейин таом ейиш ва тўймасидан бироз аввал ейишни тўхтатиш.\n2. Таомдан олдин қўл ювганда қўлни сочиққа артмасдан ўз ҳолича қуритиш (бунда ювганнинг асари қўлда қолади. Таомдан кейин қўл ювганда таомнинг асри кетиши учун қўлни сочиқ билан артилади).\n3. Овқатланишдан олдин “Бисмиллаҳ” дейиш ва ўнг қўл билан ейиш.\n4. Илм, тақво ва амалда ўзидан юқори бўлганлардан ёки ёши улуғлардан олдин таомни бошламаслик.\n5. Луқмани кичикроқ олиш.\n6. Идишнинг (ўртасидан эмас) четидан ейиш.\n7. Луқмани шошмасдан яхшилаб чайнаш.\n8. Оғиздаги таомни ютмасдан кейинги луқмага қўл узатмаслик.\n9. Луқмани оғзига олиб борганда оғзини катта очмаслик.\n10. Ҳар бир луқмани бошида “Бисмиллаҳ”, еб бўлгач, “Алҳамдулиллаҳ” дейиш.\n11. Таом ейиш пайтида ён-верига қарайвермаслик.\n12. Йўтал ва аксириш ҳолатларида юзини дастурхондан бошқа томонга буриш.\n13. Агар оғзидан бирон нарса чиқса, юзни ўгириб чап қўл билан олиш.\n14. Атрофдагиларга ёқимсиз ҳатти-ҳаракатларни қилмаслик.\n15. Шериклар билан овқатланганда тишлаган луқмасини цирка, шўрва кабиларга ботирмаслик.\n16. Шерикнинг қўли идишда бўлганида қўлини узатмаслик.\n17. Овқатдан чиққан қолдиқлар (суяк, пўчоқ кабилар)ни ўзгалар олдига қўймаслик.\n18. Кишиларни ейишга мажбур қилмаслик. Фақат меҳмон ва бемор бўлса, бундан мустасно. Шунда ҳам ҳаддан зиёд мажбурлаш, тўйганидан кейин ҳам ейишга қайта – ундаш яхши эмас.\n19. Қўлдаги луқмадан дастурхонга бўлаклар тушишидан эҳтиёт бўлиш.\n20. Таом истеъмол қилиб бўлгач Аллоҳ Таолога ҳамд айтиш.\n21. Таомдан сўнг қўлларни ювиш.\nБу овқатланиш одобларининг барчаси Росулуллоҳ соллаллоҳу алайҳи васалламнинг суннатларига таянган ҳолда тартибга солинган. Энди бу одоблар билаб биргаликда ҳадислар билн танишиб чиқамиз. Овқатланишда эътибор бериладиган энг муҳим ишлардан яна бири овқатдан олдин ва кейин қўлни ювмоқдир.\nСалмон розияллоҳу анҳу дан ривоят қилинади:\n“Тавротда албатта таомнинг баракаси ундан олдин икки қўлни ювмоқдир, дейилганини ўқидим. Ўшани Набий соллаллоҳу алайҳи васалламга зикр қилдим. У зот: “Таомнинг баракаси ундан олдин икки қўлни ювмоқдир ва ундан кейин икки қўлни ювмоқдир”, дедилар”.\nҲозирги кунда овқатдан олдин икки қўлни ювишни кишилар “шахсий озодалик”, “маданият” деб атайдилар. Баъзилар овқатланишдан олдин қўл ювишни билмайдилар ҳам. Ислом дини эса, таомдан олдин икки қўлни ювишни диний таълимотлар сирасига қўшган ва уни “барака” деб атаган. Шу ҳадисга биноан қўлларимизни “динимиз амрига мувофиқ ювмоқдаман”, деб ният қилсак савоб оламиз ва таомнинг баракасига эга бўламиз. Бу эса, сиҳат-саломатлигимизга зарар етишининг олдини олади. Кундалик ҳаётда инсон барча ишларни қўллари воситасида амалга оширади. Овқатдан олдин қўл ювилганда ундаги ҳар хил ифлосликлар, масалан, кир, лой ва бошқалар кетади. Қўлнинг ифлосланиш даражасига қараб 400-500 хил микроб бўлади. Тоза сув билан ювилганда шу микробларнинг 400 га яқини ювилиб кетади. Совун билан ювилганда қолган 100 га яқин микроб ҳам ювилиб кетади. Агар қўл ювилмай овқатланилса, ҳар хил юқумли касалликлар, жумладан, ошқозон, ичак, жигар ва яна бошқа аъзоларнинг касалланиши, гижжа касалликлари келиб чиқади. Бу айниқса ёш болаларда кўп учрайди. Шунинг учун катталар болаларнинг овқатланишдан олдин қўлларини ювишларига эътибор беришлари лозим. Қўлда мусбат зарядлар йиғилади. Юрак ҳар урганда қон томирлар бўйлаб мусбат зарядларни тарқатади. Бу мусбат зарядлар қўл қон томирлари орқали қўл кафтлари, қўл учларида йиғилиб қолади. Бу мусбат зарраларни манфий зарядланган сув молекулалари ювиб олиб кетади. Мусбат зарядларнинг қўлда йиғилиб қолиши ҳам одам организми учун зарарлидир.\nТаом ейишда “Бисмиллаҳ” айтишнинг аҳамияти\nТаомни ейишда “Бисмиллаҳир роҳманир роҳим” билан бошлаш керак.\nУмар ибн Абу Саламадан розияллоҳу анҳудан ривоят қилинади: “Расулуллоҳ соллаллоҳу алайҳи васалламнинг қарамоғларидаги бола эдим. Қўлим лаганда бориб келар эди. Бас у зот менга: “Эй ғулом! Аллоҳнинг исми билан, ўнг қўлинг билан, ўзингнинг олдингдан егин!”, дедилар. Шундан сўнг менинг емоғим худди ўшандай бўлиб қолди”.\nУмар ибн Абу Салама Умму Саламанинг ўғиллари, Расулуллоҳ соллаллоҳу алайҳи васалламнинг ўгай ўғиллари бўлган ва у зотнинг қарамоғларида ўсган. Пайғамбар соллаллоҳу алайҳи васаллам билан бир дастурхонда ўтирганлар. Овқат ейишаётган пайтларида унинг қўли идишнинг турли томонларига чўзилаверган. Овқат ейишни бошлаганларида Аллоҳнинг исмини айтмаган ва чап қўли билан еган. Пайғамбар соллаллоҳу алайҳи васаллам бу ҳолатни кузатиб турдилар. Сўнг: “Эй бола! Бисмиллаҳни айтгин, чап қўлинг билан эмас, ўнг қўлинг билан егин, ўзингга яқин жойдан егин”, дедилар.\nПайғамбар соллаллоҳу алайҳи васаллам қандай ҳам чиройли овқатланиш одобини ўргатдилар, ўгай фарзандлари бўлишига қарамай унинг овқатланиш ҳолатига ҳам жиддий аҳамият бердилар. Бу исломий тарбиянинг муҳим томонидир.\nБизнинг тановул қилганимиз овқат ва таомларнинг 60-90 фоизи сувдан таркиб топган. “Бисмиллаҳир роҳманир роҳим” калимаси таомлардаги сув тизимини мутаассир этиб, уни мусбат энергия билан тўлдиради.\nБу калималарнинг таъсири таомнинг ҳар заррасида зоҳир бўлади. Овқат 3 та ҳазмни кечиб, 4-ҳазмга келганда, ҳужайралар бу овқатлардан (метахондрияларда) зикр ишлаб чиқаради.\n“Бисмиллаҳир роҳманир роҳим” калимаси – овқат ейила бошлагандан тортиб, то зикр ишлаб чиқаришгача бутун жараённи муҳофаза қилади, уни осонлаштиради. Ҳозирги кунда кўпчилик ота-оналар болаларининг овқатланишларига бепарво қарайдилар. Овқатдан олдин қўлларини ювишга аҳамият бермайдилар, бисмиллоҳни айтишни ўргатмайдилар ва овқатланиш борасидаги бошқа аҳамиятсиз бўлиб кўринган ишларга эътибор қилмайдилар. Ҳолбуки, шу нарсалар инсоннинг тозалиги ва соғлигига катта таъсир кўрсатади. Бугунги кунда овқатланишда динимиз кўрсатмаларига амал қилинмаётганлиги ҳар хил касалликларга, одам организмида турли зарарли микроблар, гижжалар кўпайиб кетишига сабаб бўляпти. Юқорида таълим берган Пайғамбар соллаллоҳу алайҳи васалламнинг суннатлари инсон соғлиги учун ниҳоятда фойдали эканлиги ҳозирги тиббиётда ҳам ўз исботини топди. Овқат ейишни бошлашдан олдин “Бисмиллаҳир роҳманир роҳим” дейиш суннатдир. Бу сўзни айтганда шайтон қочади, таомга шерик бўлмайди, шунда таомнинг баракаси бўлади. Бисмиллаҳни айтиш очкўзликни кетказади, қаноатли бўлишга ундайди. Бисмиллаҳ деб таом ейишни бошлаганда киши ҳаром нарсани ейишдан тийилади.\nБисмиллаҳни айтмаган одам тўйганини билмайди, натижада кўп овқатланиб қўйиб қийналади, бирор касалликка чалинади.\nslayd овқатланиш\t2018-05-14


Ўзбекистон Россия матбуоти талқинида\nАбдуллоҳ Эргаш Россияда нашр этиладиган газеталарнинг сешанба кунги сонида Ўзбекистон ҳаётига оид мақолалар анчагина. Қатор мақолалар Ўзбекистоннинг ташқи иқтисодий алоқалари, Россия ва АҚШ билан ҳарбий ҳамкорлиги ҳамда “Уздунробита” уяли алоқа ширкатининг Москвадаги МТС компаниясига сотилиши масалаларига бағишланган. Ҳамкасбим Абдуллоҳ Эргаш ана шу мавзуларни ёритган Россия газеталарини варақлади.\n“Ғарб демократиясининг Ўзбекистон билан яқиндагина бошланган алоқаси якун топаётганга ўхшайди. Америка ва Европанинг Президент Ислом Каримов режимини демократиялаштиришга бўлган умидлари амалга ошмайдиган ҳаёллигича қолаверади. Бунга ишонч ҳосил қилган Ғарб энди Тошкентга бериладиган иқтисодий ёрдамларни қисқартириш йўлини танлади”.\n“Независимая газета”нинг “Тошкент Япония билан муносабатларини яқинлаштирмоқда” сарлавҳали мақоласи ана шундай бошланади.\nМақолада ёзилишича, Ўзбекистоннинг хорижий мамлакатлар билан муносабатларида АҚШ ва бошқа Ғарб давлатлари ўрнини Хитой, Япония ва Россия эгаллаши мумкин. Масалан, Япония 12 йил давомида Ўзбекистонга 1,5 миллиард доллар миқдорида иқтисодий ёрдам кўрсатган. Мақолада, жумладан, шундай дейилади:\n“Япония кредитлари ҳисобига Ўзбекистон келажакда Узоқ Шарққа ёнилғи етказиб берувчи асоси\nй давлатлардан бирига айланади, деб таҳмин қилинмоқда. Бироқ, Узоқ Шарқ бозорига чиқиш йўли Россия ёки Хитой орқали ўтади. Шундан келиб чиқиб айтиш мумкинки, тез орада Москва, Пекин ва Токио ўртасида Ўзбекистон захиралари учун жиддий рақобат бошланади. Шуниси қизиқки, бу учала давлатни ҳам Ўзбекистондаги режимнинг қай даражада демократик эканлиги мутлақо қизиқтирмайди”.\nМосквада нашр этиладиган “Компания” журнали эса Россиянинг МТС уяли алоқа компанияси томонидан Ўзбекистонда мобил телефон хизмати кўрсатувчи “Уздунробита” ширкатининг сотиб олинишини таҳлил қилади. Журналга кўра, МДҲнинг бошқа мамлакатларига қараганда Ўзбекистонда мобил алоқа хизмати анча қиммат. Камбағаллик туфайли бу мамлакатда уяли телефонларни фақат 1,5 фоиз аҳоли қўллайди ва бу турдаги телефонларга эга одамларнинг қарийиб 50 фоизи “Уздунробита” хизматидан фойдаланади.\n“Мана шу омиллар МТСнинг Ўзбекистонда ривожланишига тўсиқ бўлиши мумкин”, - деб хулоса чиқаради “Компания” журнали.\nБироқ, МТС компанияси вакили бундан бир хафтача муқаддам “Озодлик”радиоси мухбири билан бўлган суҳбатда айни масалада буларни билдирган эди:\n"Ўзбекистон биз учун энг мухим ва энг катта бозордир. Қолаверса, Ўзбекистон аҳолиси кўплиги жиҳатидан МДҲда 3 давлат ҳисобланади. Бу ерда аҳолининг 1,5 фоизи уяли алоқа хизматидан фойдаланади ва бизнинг хизматимизга бу ерда талаб жуда катта. “Уздунробитани” сотиб олиш баробарида биз бу ердаги бозорни кенгайтириш имкониятларини ҳам сотиб олаяпмиз,» - деган эди МТС компанияси вакили Андрей Брагинский.\nМосквада нашр этилувчи газеталарнинг айримлари эса сешанба кунги сонида Ўзбекистоннинг бошқа давлатлар билан ҳарбий ҳамкорлиги масаласига эътибор қаратмоқда.\nЖумладан, “Время новостей” газетаси мана бундай хабар беради:\n“Украинага расмий сафар билан борган Россия Президенти Владимир Путин Қримда дам олаётган Ўзбекистон Президенти Ислом Каримов билан учрашди. Россия Президенти матбуот котиби Алексей Громовнинг хабар беришича, учрашувда Россия ва Ўзбекистоннинг ҳарбий ҳамкорлиги масаласи муҳокама қилинди”.\n“Время новостей” газетасига кўра, Президентлар Ўзбекистоннинг тоғли ҳудудларидан бирида қўшма ҳарбий машқлар ўтказишга ҳам келишиб олганлар.\n“Независимая газета” эса АҚШ генерали Жон Абизаиднинг 26 июл куни Тошкентга қилган сафарини ёритар экан, АҚШ Ироқдан олиб чиқиб кетилган Филиппин ҳарбийлари ўрнини Ўзбекистон ҳарбийлари билан тўлдирмоқчи, деган фикрни ўртага ташлайди.\n“Испания ва ундан кейин Филиппин Ироқдан ўз ҳарбийларини олиб чиқиб кетди. Америкаликлар ана шундан сўнг Иттифоқчи кучлар таркибини кенгайтириш учун янги ҳамкорлар излай бошалаганга ўхшайди. Агар улар сафига Ўзбекистон ҳам қўшилса, айтиш мумкинки, Вашингтоннинг Тошкентга берилмай қўйилган иқтисодий ёрдами аввалгисидан ҳам кўпроқ миқдорда қайта берила бошланади. АҚШ генерали Ўзбекистон раҳбарияти билан мана шу борада музокаралар олиб борган бўлиши мумкин,” – деб ёзади “Независимая газета”.


Сенатнинг ялпи мажлиси 25 июнга режалаштирилган\n22 Iyun 12:48 / Published in Сиёсат\nСенатнинг навбатдаги ялпи мажлиси 25 июн куни бўлиб ўтади\nЎзбекистон Олий Мажлиси Сенатининг навбатдаги ялпи мажлисининг санаси белгиланди. У 2021 йил 25 июнда бўлиб ўтади.\nПарламент юқори палатаси матбуот хизмати қарор Сенат Кенгаши томонидан 21 июн куни бўлиб ўтган йиғилишда қабул қилинганлигини хабар қилди.\nЙиғилишда «Расмий статистика тўғрисида», «Виждон эркинлиги ва диний ташкилотлар тўғрисида», «Судлар тўғрисида», «Ўзбекистон Республикасининг давлат тили тўғрисида», «Давлат бюджети тўғрисида» ги қонунларни кўриб чиқиш режалаштирилган. 2021 йил учун Ўзбекистон Республикаси» ва «Жиноий фаолиятдан олинган даромадларни легаллаштиришга қарши курашиш тартибини янада такомиллаштириш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида «.\nСенаторлар, шунингдек, Сенатнинг Ахборот сиёсати ва ҳукумат органларида очиқликни таъминлаш бўйича қўмитасини яратиш масаласини муҳокама қиладилар.\nБундан ташқари, йиғилишда Оққўрғон, Охангарон, Бекобод, Бўстонлиқ, Букинский, Зангиата, Юқоричирчиқ, Қибрай, Паркент, Пскент, Ўртачирчиқ, Янгийул, Ангрен, Янгиюад туманлари ва Олмалиқ, Чирчиқ шаҳарлари чегараларини ўзгартириш масаласини кўриб чиқиш режалаштирилган.\nШунингдек, улар қон топшириш соҳасини ривожлантириш, мамлакатдаги канализация тозалаш иншоотларида юзага келадиган камчиликларнинг атроф-муҳитга таъсири ва аҳолининг соғлиғига таъсир қилиш тўғрисида Вазирлар Маҳкамасига парламент сўровларини юбориш масаласини муҳокама қиладилар.\nTagged under: МАЖЛИС, САНА, СЕНАТ, тайинланган, ЯЛПИ МАЖЛИС\nЎзбекистонда Этноспорт федерацияси ташкил этилмоқда


ЎзА - Ўзбекистон ва Корея ўртасида электротехника саноатини ривожлантириш билан боғлиқ масалаларда келишувларга эришилди\n13.08.2018 19:08 Чоп этиш версияси\nЎзбекистон ва Корея ўртасида электротехника саноатини ривожлантириш билан боғлиқ масалаларда келишувларга эришилди\nПрезидент Шавкат Мирзиёев раислигида 2018 йил 26 июль куни хорижий инвестициялар иштирокидаги лойиҳаларни амалга ошириш, бу борадаги камчиликларни бартараф этиш, сармояларни ўзлаштиришни жадаллаштириш масалаларига бағишланган видеоселектор йиғилишида берилган топшириқ ва кўрсатмалар ижросини таъминлаш мақсадида “Ўзэлтехсаноат” акциядорлик компанияси вакилларидан иборат делегация яқинда Жанубий Корея Республикасида бўлиб қайтди.\nТашриф якунлари бўйича Тошкентда брифинг ташкил этилди.\nЎзбекистон ва Корея ҳамкорлиги ривожланмоқда. Юртимизда ушбу мамлакат капитали иштирокида кўплаб корхоналар фаолият юритмоқда. Мазкур корхоналар нефть-газ, кимё, автосаноат, электротехника ва тўқимачилик соҳаларида, ахборот-коммуникация технологиялари, транспорт ва логистика, туризм йўналишларида муваффақиятли иш олиб бормоқда. Корея Республикаси халқаро ҳамкорлик агентлиги ҳамда Корея экспорт-импорт банки мамлакатимизда қатор лойиҳаларни амалга оширмоқда. “Samsung”, “LG” сингари йирик корпорациялар юртимизда қўшма корхоналар ташкил қилмоқда. Хусусан, “Samsung-Electronics” компанияси маҳаллий “Artel” компанияси билан ҳамкорликда маиший техника воситаларини ишлаб чиқармоқда. Жорий йилда Кореянинг “Kiturami“ компанияси билан иситиш қозонларини ишлаб чиқариш йўлга қўйилди.\nЖурналистларга Жанубий Кореядаги йирик саноат корхоналари ва уларнинг вакиллари билан бўлиб ўтган мулоқот натижалари хусусида маълумот берилди. Таъкидландики, делегация Кореядаги йирик электротехника саноати корхоналари раҳбарлари, инвесторлари билан учрашувлар ўтказиб, ўзаро манфаатли келишувлар юзасидан музокаралар олиб борган. Музокаралар давомида Ўзбекистон ва Корея ўртасида электротехника саноатини ривожлантириш билан боғлиқ масалаларда келишувларга эришилган. Ўз навбатида кореялик ишбилармонлар юртимизда янги истиқболли лойиҳаларни амалга ошириш бўйича қатор таклифларни билдирган.\nДелегация аъзолари хизмат сафари давомида онлайн режимдаги электр, газ, иссиқ ва совуқ сув ҳисоблагичлари ишлаб чиқарувчи “Dongho Cosmo” компанияси ва унга ҳамкор бўлган бошқа саноат корхоналарига ташриф буюриб, икки томонлама амалий музокаралар олиб борди. Даставвал, корхонанинг ишлаб чиқариш қувватлари билан танишилди. “Ўзэлтехсаноат“ АК, Андижон вилояти ҳокимияти ва “Dongho Cosmo” компанияси ўртасида келишув имзоланди.\nШунингдек, компания вакиллари Корея электротехника саноати маҳсулотлари ишлаб чиқарувчилар уюшмасида ҳам бўлиб, мамлакатимиз инвестициявий муҳити ҳақида маълумот берди.\nТашриф доирасида Электротехника маҳсулотлари кооперацияси (КЕМС) билан музокара олиб борилди. Мазкур ташкилот таркибида 540 электротехника корхонаси мавжуд. Улар тайёр маҳсулотлар учун янги бозорларни излаб топиш, маҳсулотларни арзон нархларда ишлаб чиқариш учун юқори сифатли хомашё ва таркибий қисмларни таъминлаб бериш билан шуғулланади.\nМузокаралар чоғида Ўзбекистон ва Корея ўртасида савдо-иқтисодий алоқаларни мустаҳкамлаш, жумладан, транспорт-логистика соҳасида, янги саноат маҳсулотлари ишлаб чиқаришда амалга оширилаётган истиқболли лойиҳалар яқин келажакда юксак самара беришига ишонч билдирилди.\nДелегация аъзолари шунингдек, ёзув платаларини ишлаб чиқарувчи “Ki Joo Industrial Ltd” корхонаси, қуёш панеллари ишлаб чиқарувчи “Hi Group” сингари йирик саноат корхоналари раҳбарлари билан қизғин музокаралар олиб борди.


ЭЗГУ МАҚСАДЛАР САРИ ИНТИЛИШ - Ўзбекистон овози газетаси\nЭЗГУ МАҚСАДЛАР САРИ ИНТИЛИШ\nЎзбекистон Халқ демократик партиясининг етакчилари, депутатларини ташаббус кўрсатишга чорламоқда, кўп минг сонли аъзолари ва хайрихоҳларини янада жипслаштирмоқда\nҚашқадарё вилоятида ЎзХДП нинг 845 бошланғич ташкилоти фаолият юритмоқда. Уларга 35 минг 344 нафар аъзо бирлашган. Шу йилнинг ўтган даврида вилоятда 1534 киши партиямиз сафига кирган бўлса, уларнинг тенг ярми ёшлар ва хотин-қизлардир.\nХалҚ депутатлари вилоят Кенгашига ЎЗХДПдан 22, шаҲар ва туман Кенгашларига эса 169 нафар депутат сайланган. Уларнинг 31 нафари хотин-Қизлардир. Шунингдек, Олий Мажлис Қонунчилик палатасига партиямиздан 3 нафар депутат сайланган.\nЭсимда, 2014 йил август ойида ЎзХДП Қашқадарё вилоят кенгашининг конференциясида қатнашган эдим. Ҳисобот даври маърузаси, нотиқлар фикрини тинглаб, ўзимда туғилган мулоҳазаларни ён дафтарга қайд этдим. Хулоса шу эдики, айрим маърузаларда амалга ошган кўплаб яхши ишлар, ижобий тажрибалар, ўз навбатида камчиликлар тўла қамраб олинмаган. Айниқса, яратиш иштиёқи билан эътибор қозонган фаолларимиз, депутатларимиз тажрибаси, орзу-ўйлари тўлиқ очиб берилмаган эди.\nКонференциядан сал ўтиб, хушхабар тарқалди: ЎзХДП аъзоси, Қамаши туманидаги «Абди ўғли Бозор» фермер хўжалиги раиси, моҳир деҳқон Абдимурод Бозоров Президентимизнинг Фармони билан «Ўзбекистон Қаҳрамони» юксак унвони билан тақдирланди. Қашқадарё соҳилидаги катта майдон, оппоқ тусли шийпонга кўп келганман. Бордим, партиядошимизни қутладим. Ўзим ҳам ҳаяжонда эдим. Орадан анча вақт ўтиб, Абдимурод ака халқ депутатлари вилоят Кенгаши депутатлигига сайланди. Олий Мажлис Сенати аъзоси бўлди. Яна бордим, суҳбатлашиб, вилоят партия ташкилоти, депутатларимиз фаолияти ҳақида мақола ёзиш ниятида эканимни айтиб, маслаҳат сўрадим.\n— Яхши ишга қўл урибсиз, — деди у.\n— Мана, мен шу юртда туғилганим, яшаётганим, меҳнат қилаётганимдан фахрланаман. Шўро даврида қанча интилмайин, меҳнатим қадр топмаган эди. Шукрки, бугун буларнинг бари эътибор ва эъзозга тушди. Ҳалол меҳнат қадрланадиган, ҳамма азми-ҳаракатлар инсон учун, унинг бахт-иқболи учун бўлган юртнинг келажаги порлоқ. Ҳар бир ишнинг ўз масъулияти, ҳар бир ниятнинг интилиши бўлади. Қолган гапнинг мағзини чақиб олаверинг...\nАнгладим ва йўлга отландим.\nТАЯНЧ ВА ҚЎШҚАНОТ\nКенгликлар бағрига сингиб кетган Муборак чўли. Бир томонда пахта ва ғаллага ажратилган сувли ерлар. Аммо яйловлар кўпроқ, яъни 300 минг гектардан ортиқ. Нафақат яйлов, балки газ, нефть ва бошқа бойликлар кони. Мустақиллигимизнинг дастлабки кунларидаёқ Юртбошимиз Кўкдумалоқ каби йирик конларни ўзлаштиришнинг аҳамияти ҳақида гапириб, қутлуғ режаларни баён этиб берган эди.\nЎтган даврда ўнлаб захираси мўл конлар топилди. Кўкдумалоқ компрессор станцияси ишга туширилди. Қудратли ёқилғи-энергетика тизими яратилди. Агар мамлакатимизда ишлаб чиқарилаётган газнинг 90 фоизи Қашқадарё воҳаси ҳиссасига тўғри келса, шундан энг кўп — 30 миллиард кубометр газни Муборак заводи тайёр маҳсулотга айлантиради. Ана шу корхона чилангари, партиямиз фаоли Қобил Мўминов «Ўзбекистон Қаҳрамони» юксак унвонига сазовор бўлган. У ҳозир пенсияда, лекин ёшлардан маслаҳатини аямайди...\nСаксовулзор томон машинамизни буриб, чўл бағрига тикилар эканман, аввал ана шу фидокор инсонни эсладим. Кейин ЎзХДП вилоят кенгаши фаолияти билан танишганимни бир-бир хаёлимдан ўтказа бошладим. Яхши суҳбат бўлганди. Кенгаш раисининг биринчи ўринбосари Музаффар Туропов сиёсий ва фуқаролик маърифати тизимида ўтказилаётган машғулотларга кўпроқ ёшлар, электоратимиз вакилларини тортиш ҳақида гапирди. Кенгаш раисининг ташкилий, кадрлар ишлари бўйича ўринбосари Ўктам Қурбонов, хотин-қизларнинг ижтимоий-сиёсий фаоллигини ошириш сектори мудири Шаҳло Холиқова, «Истиқбол» ёшлар қаноти фаоли Фаррух Холиқов тўпланган тажриба бўйича аниқ маълумотлар берди.\nБир фикр устун келди: «Истиқбол» ва «Фаол аёллар» қанотлари фаолиятини ривожлантиришда бошланғич партия ташкилотларига таяниш яхши натижа беради.\nШу боис ишни бошланғич ташкилотлар тажрибасини ўрганишдан бошлайдиган бўлдим. Қайдларга тўлган ён дафтаримни варақлайман. Жуда кўп ёшлар билан учрашибман. Шулардан бири Абдураҳмон Тўев Қарши муҳандислик-иқтисодиёт институтини битирган. Муборак газни қайта ишлаш заводида, ахборот бошқарув тизимида иқтисодчи. У ҳақда партиямиз Муборак туман кенгаши раиси Алиме Парпиева шундай деганди: «Биласизми, заводда қанча киши ишлайди? 4300 нафардан ортиқ! Корхона раҳбари Элмурод Қурбонов партиямиздан вилоят Кенгаши депутати. Ҳозир туманда 37 бошланғич ташкилот 1600 га яқин аъзони бирлаштириб турибди. Корхонадаги бошланғич ташкилотимизга икки йилдан буён Абдураҳмон Тўев етакчи. Ташаббускор, ташкилотчи».\nБу йил бошланғич ташкилотимизга яна 27 киши қўшилди.\nҚашқадарёда бундай ташаббускор бошланғич ташкилотлари кўп. Яна ён дафтаримни варақлаб, кўрганларимни эсга оламан. Масалан, Озода Холиқова етакчилик қилаётган Китоб тумани Сарой маҳалласидаги ҳудудий партия ташкилотининг аъзолари 50 нафарга етибди. Олдинги йили ҳисобот-сайлов йиғилишида қатнашганимда Холиқова яна етакчиликка сайланган, режаларини айтганди. Улар амалга ошибди. Қишлоқ ички йўлларини ҳомийлар ёрдамида тош тўкиб, созлашибди. Яна бир қишлоқнинг йўлларини яхшилаш режаси бор экан. Қишлоқ аёллари тадбиркорлик билан шуғулланиши масаласига эътибор катта экан. Худди шундай ёндашувни Ғузор туманида ҳам кўрдик. Туман кенгаши «Фаол аёллар» қаноти етакчиси Сайёра Қобилова тўғри Бўстон қишлоғига олиб борди. Бу ердаги ҳудудий партия ташкилотининг аъзолари сони 273 киши экан! Ойдин Норова уларга етакчи. У киши билан самимий суҳбатда дилим янада ёришди...\nТаҳлиллар шуни кўрсатдики, партиявий ишни уюштириш, ёшлар, айниқса, хотин-қизлар ижтимоий фаоллигини ошириш борасида Қарши туман партия ташкилоти намунали экан. Туман партия кенгашига анча йилдан буён Замира Азизова раҳбар, туман Кенгашидаги гуруҳимиз етакчиси. Туман Кенгашига партиямиздан 14 нафар, вилоят Кенгашига эса 4 нафар депутат сайлангани, партия аъзолари 3200 нафарга етгани кўп нарсадан далолат бериб турибди. Депутатлардан 6 нафари хотин-қиз. Қоратепа иқтисодиёт коллежи ўқитувчиси, депутатимиз Гулшода Омонова кам таъминланган оилалар фарзандларига дарсликлар олиб бериш масаласида ташкилотчилик қилди. Замира Азизованинг ўзи «Қаршимебель» корхонаси бошлиғи, вилоят Кенгашидаги депутатимиз Саломат Комилова билан ҳамкорликда Туқманғит, Батош қишлоқлари аҳолисини тоза ичимлик суви, электр энергияси билан таъминлашни яхшилаш бўйича тегишли ташкилотларга сўров билан чиқишибди. Бу масала эътиборга олинган. Энг муҳими, икки йилда туман ҳокимлиги билан ҳамкорликда 100 нафар хотин-қизга имтиёзли кредит олиб беришди, улар ўз ишларини йўлга қўйишди, кўплаб одамлар ишли бўлишди.\nКосон туманида 65 та бошланғич партия ташкилоти фаолият кўрсатяпти, аъзолари уч минг кишига етди. Ўтган сайловларда туман Кенгашидаги 30 депутатдан 16 нафари партиямиздан сайланди. Бу — вилоятда энг юқори кўрсаткич. Бу борада Султонмурод Раҳимовнинг хизматлари катта. Султонмурод уч йилдан буён туман Кенгашига раҳбарлик қиляпти. Ташкилотчи, ташаббускор. Ўтган йили унга Марказий Кенгашимизнинг мукофоти берилди. Бу сафар ҳам уни ишхонасида, одамлар қуршовида учратдим.\n— Ёшим 63 да, ўн йилдан буён «Пистали» маҳалла фуқаролар йиғинига бошчилик қилиб келяпман, — дейди Элмурод Примов. — Айтаверайми? Хўш, туманимизда 251 минг аҳоли яшайди, 65 қишлоқ ва маҳалла йиғинлари тузилган. Ҳеч қандай партияга аъзо эмасман. Ростини айтаман, Ўзбекистон Халқ демократик партиясига, унинг фаоллари қилаётган хайрли ишларга мойилман. Депутатимиз Шодмон Шукуровга таклифларимизни тортинмай айтаверамиз. Қишлоқдаги қабристонни ободонлаштириш ишининг бошида турди, икки километр ички йўлни асфальтлашни режага киритиб берди. Барака топгур, эл юмушидан бўйин товламайди.\n— Одамларнинг ҳурматини қозониш осон эмас, — дейди «Косондон» МЧЖ бошланғич партия ташкилоти раиси Хушвақт Пирматов. — Кечаги хайрихоҳларимиз бугун сафимизга қўшилмоқда. Ҳозир аъзоларимиз сони 338 нафарга етди. Корхонамиз раҳбари Шерали Донаев туман Кенгаши депутати. Янгиликлар кўп, яқинда макарон тайёрлаш цехини ишга туширамиз, яна 50 киши ишли бўлади...\nПартиямиз гуруҳи раҳбари Султонмурод Раҳимов талабчан инсон. Унинг айтишича, туман бюджетини шакллантириш ва ижро этиш, иқтисодий ислоҳотларни амалга ошириш ҳамда тадбиркорликни ривожлантириш доимий комиссиясининг 30 май кунидаги йиғилишида ижтимоий нафақаларни тайинлашни такомиллаштириш масаласи кўриб чиқилибди. Қарор қабул қилиниб, ижроси назоратга олинибди. Ижтимоий ҳимояга қаратилган бошқа хайрли ишлар ҳам кўп. Депутатларнинг ҳаракати билан Холбой Муҳаммадиев, Ҳасан Аваровга ногиронлик аравачалари олиб берилди. Жойларда ижтимоий нафақалар тайинлашни ўрганиш учун мониторинг ўтказиш режаси тузилди.\n— Хайрихоҳларсиз партия фаолият кўрсата олмайди, — дейди анча йилдан буён Касби туман партия кенгаши раиси бўлиб ишлаб келаётган Абдуали Холов. — Масалан, ҳозир 2267 аъзога эгамиз. Шу йилнинг ўтган даврида 132 киши партиямиз сафига қўшилди, уларнинг аксарияти ёшлар. Туманимизда 180 минг аҳоли истиқомат қилади. Хайрихоҳларимизнинг қўллаб-қувватлаши билан 11 номзодимиз туман, битта номзодимиз эса вилоят Кенгаши депутатлигига сайланди. Қандай ишлаяпмиз? Ҳозир қуруқ ваъда, баландпарвоз гаплар керак эмас. Туман пахта тозалаш АЖ раиси, вилоят Кенгашидаги депутатимиз Улуғбек Аминов аҳоли талабини ўрганиб, намунали уйларни кўпайтириш сўрови билан чиқди. Масала тегишли ташкилотлар томонидан ўрганилди ва ҳозир Мовлон қишлоғида 15 намунали уй қуриляпти. Туман Кенгашидаги депутатимиз, фермерлар уюшмаси раиси Авазмурод Бобоев Наврўз маҳалласи ҳудудини суғориш учун сув тақчиллиги масаласини кўтарди, елиб-югурди. Натижада масала ижобий ҳал бўлди.\nМУҲИМ, ЖУДА МУҲИМ...\nШу йилнинг июнь ойи ўртаси эди. Китоб туман ҳокимлигида бир тадбир ўтказилди. Унда янги қабул қилинган «Жисмоний ва юридик шахсларнинг мурожаатлари тўғрисида»ги қонун ҳақида гап борди. Шундан кейин Қашқадарё вилояти ҳокимининг алоҳида фармойиши билан туманларда фуқароларни қабул қилиш жорий қилинди. Фармойишда ўзини ўзи бошқариш органлари фаолиятини такомиллаштириш, мурожаатларни кўриб чиқишда қонунчиликни тўла таъминлаш чора-тадбирлари алоҳида белгилаб қўйилди ва ҳар бир туманга вакиллар тайинланди. Шунга кўра, Китоб туманида ҳар ҳафтада бир марта ЎзХДП вилоят кенгаши раиси, вилоят Кенгашидаги партия гуруҳи раҳбари Олим Равшанов қабул ўтказа бошлаганди. Ўша кунги қабулда мен ҳам иштирок этиб, бевосита ариза ва шикоятлардан хабардор бўлиш, таҳлил қилиш имконига эга бўлдим.\nМуаттар Очилова умр йўлдоши 15 йилдан буён ногирон экани, ёрдамга муҳтожлигини айтди. Яккатут қишлоғидан «Кишмиш» фермер хўжалиги бошлиғи Баҳриддин Янгибоев кредит, ер майдони ажратиш юзасидан мурожаатининг натижасини билгани келибди. Фуқаро Мухтор Қўлдошев Сарой қишлоғида емхона қуриш учун ер майдони ажратилишида ёрдам сўради...\n— Китоб тумани ҳар томонлама ривожланиб боряпти — дейди Олим Равшанов биз билан суҳбатда. — Кўплаб оилаларга қорамол олиш учун кредит беришибди. Лекин банк эшиги олдидан қайтувчилар ҳам йўқ эмас. Ўргандик, айримлар гаровга мулк қўйишдан қийналишяпти. Туман мутасадди ташкилотлари билан бу масалани ечса бўлади. Яна айрим мурожаатларни ўз ўрнида ўрганишимиз керак бўлади.\n— Худди шуни сўрамоқчи эдим. Масалан, Олақўйли қишлоғида яшовчи Маҳфуза Аҳмедова ногирон фарзандига атиги бир марта иқтисодий ёрдам берилганини айтди. Ногирон фарзанд парваришлаётган оналарга берилган қонуний имтиёзлардан фойдаланиш масаласида тушунтириш ишларини кучайтириш учун нима ишлар қилиняпти? Масаланинг иккинчи томони партиямизнинг Жамоатчилик қабулхоналарига бориб тақалмоқда. Умуман, халқ депутатлари маҳаллий Кенгашлари фаолиятини янада такомиллаштириш вазифаси қўйилаётган айни пайтда бизнинг депутатларимиз қай даражада фаоллик кўрсатяпти?\n— Қаранг, қанча савол, — дейди Олим Равшанов. — Шунга қарамай, сиз ҳақсиз. Ногирон фарзандини парвариш қилаётган онанинг ҳақиқий аҳволини ўрганишни ЎзХДП туман кенгаши, депутатлик гуруҳига топширамиз. Кўриниб турибдики, сиёсий ва фуқаролик маърифати тизими машғулотларида қонунларни ўрганишни яхшилашимиз керак экан. Барча вилоят, шаҳар ҳамда туман кенгашлари депутатлари фаолиятини янада кучайтиришга ҳаракат қиляпмиз. Масалан, ҳозиргача 16 муҳим масала доимий комиссиялар, партиямиз гуруҳлари йиғилишларида кўриб чиқилди. Бундан ташқари, 80 га яқин депутатлик сўровида ижтимоий-иқтисодий муҳим муаммолар ташкилотлар олдига қўйилди. Натижасини ўрганиб боряпмиз. Тўғри айтдингиз, мурожаатларни ўрганиш, таҳлил қилиш жараёни — партия ташкилотларимиз, депутатларимиз учун алоҳида ҳаёт мактаби. Марҳамат, ўрганинг, таққосланг. Танқид қилсангиз ҳам хафа бўлмаймиз...\nБу фикр маъқул тушди. Вилоятдаги барча Жамоатчилик қабулхоналарига шу йилнинг ўтган даврида 374 мурожаат тушди ва ҳозиргача уларнинг 70 фоизи ҳал қилинди. Мурожаатлар қай тарзда кўриб чиқилмоқда? Битта мисол. Қарши туманида яшаётган Неъмат Бобоқулов ЎзХДП вилоят кенгашига келади. Уни Косон туманига юборишади. ЎзХДП туман кенгаши раиси Султонмурод Раҳимов уни тинглаб, масалани ҳокимлик олдига қўяди. Натижада унга деҳқон хўжалиги учун ер ажратилади.\nДеҳқонобод туманидаги «Деҳқонобод калийли ўғитлар заводи» фаолиятини ўрганиб, 400 метр ер остидаги конга тушганимда, мураккаб техникани бошқараётган ёшлар: «Бирор нарсадан қийналсак, Исмоил ака бор, ёрдам беради», дейишганди. Уларнинг айримлари ЎзХДП аъзоси экан-да. Кейин суриштирсам, завод девонхонаси мудири Исмоил Тангиров ташкилотдаги БПТ етакчиси ҳам экан. Қисқа вақт ичида янги ташкилот аъзолари 70 нафарга етибди. Умуман, туман кенгаши халқ ўртасида обрўли. Бу сайловда партиямиздан 12 киши туман ва 2 киши вилоят Кенгаши депутатлигига сайланди. Ўтган даврда Жамоатчилик қабулхонасига 45 мурожаат тушибди, уларнинг аксарияти ҳал қилинибди. Депутатлар 15 сўров билан чиқишибди. Туман аҳолисини тоза ичимлик суви билан таъминлаш борасида бошланган ишларни давом эттириб, якунига етказишни сўраб, туман ҳокими, партиямиздан вилоят Кенгаши депутати, Олий Мажлис Сенати аъзоси Абдишукур Омоновга мурожаат қилинибди.\n— Ўқитувчиман, болаларни илм-одобга ўргатаман. Насибам халқ билан, достон, қўшиқлар айтиб, юрт кезаман. Одамлар кўнглидаги гапларни туман кенгашига, баъзан ҳокимимизга етказаман, — дейди Ўзбекистон халқ бахшиси, туман Кенгашидаги депутатимиз Абдуқаҳҳор Раҳимов.\nЭътироф этиш керакки, мурожаатлар билан ишлаш борасида Қарши шаҳар партия ташкилотининг тажрибаси бир неча бор оғизга тушганди. Бироқ мен бу сафар танқидий фикрларни ҳам эшитдим. Бошим қотди. Охири, чуқурроқ ўрганишга аҳд қилдим. Аҳолиси 250 минг кишидан ортиқ, вилоятнинг саноат, маданият ва маънавият маркази бўлган Қаршида фаолият кўрсатиш ниҳоятда масъулиятли. Айни дамда шаҳардаги 65 БПТ 3060 нафар аъзони бирлаштириб турибди. Шаҳар Кенгашига партиямиздан 11 депутат сайланган. Айниқса, Қарши шаҳрини қайта қуриш ва ободонлаштириш борасида ҳукумат Дастури амалга оша бошлаганда Жамоатчилик қабулхонасига мурожаатлар кўпайди. Биров бузилган уйи учун ҳақ олиш, биров янги уй қуриш учун ер сўраб ёки бошқа муҳим масала юзасидан келишади. Мурожаатлар асосида депутатлар 20 га яқин сўров билан чиқишди.\n— Ишимиз ҳақида танқидий фикрларни айтганлардан хафа бўлмаймиз, — дейди Қарши шаҳар партия кенгаши раиси, шаҳар Кенгашидаги партиямиз гуруҳи раҳбари Рашид Муртозаев. — Танқидсиз ҳаракат, ўйлаш, интилиш бўлмайди. Олдинги йили шаҳар Кенгаши депутати Бобоназар Қулмуродов Шайхали маҳалласида оилавий поликлиника ташкил этиш таклифи билан чиқди. Масалани Олий Мажлис Қонунчилик палатасидаги депутатимиз Комила Каромовага ҳавола қилдик. Натижада Соғлиқни сақлаш вазирлиги рухсати билан маҳаллада оилавий поликлиника филиали ташкил топди. Депутатимиз Жамила Тўрақулова Отчопар маҳалласидаги янги уйларга кўчган аҳоли учун ҳали электр етиб бормагани масаласини тегишли ташкилотларга етказмоқда. Депутат Назира Ўроқова темир йўл вокзали, ёғ-экстракция заводи, Ғафур Ғулом, Кат, Захоки Марон маҳаллалари ҳудудида болалар боғчаси қуриш имкониятини ўрганмоқда. Ҳамма нарса бирдан ҳал бўладими? Йўқ, албатта.\nҲАРАКАТ, ФАҚАТ ҲАРАКАТ\nВилоят партия кенгашининг шу йил апрель ойида ўтган пленумида жуда муҳим масалалар муҳокама қилинди. Олий Мажлис Қонунчилик палатаси депутати Саттор Раҳматов Президентимизнинг Қонунчилик палатаси ва Сенати қўшма мажлисидаги маърузасида кўтарилган устувор вазифаларга кенг тўхталди. Пленумда партия Марказий Кенгашидаги аҳоли бандлиги ва ижтимоий сиёсат масалалари бўлими референти Фахриддин Йўлдошев аниқ далилларга таяниб, айрим депутатларимиз ҳанузгача бирорта сўров билан чиқишмагани, ташаббус кўрсатмаётганини танқид қилганди.\nИкки нотиқнинг мулоҳазаси эътиборимни тортди. Чироқчи тумани маънавият-маърифат маркази раҳбари, Зулфия номидаги Давлат мукофоти соҳибаси, партиямиз фаоли Зарнигор Аҳмедова куйинчаклик билан коллеж битирувчиларини ишга жойлаштиришда сансалорликлар юз бераётгани ҳақида гапириб, аниқ таклифларини билдирганди. Таклифлари орасида таълимни такомиллаштириш, зарур касбларни ўқитиш ҳам бор эди. Партиямиздан вилоят Кенгаши депутати, «Нуроний» жамғармаси вилоят кенгаши раиси Январ Иноятов, жумладан, шундай деганди: «Ёшларнинг ишли бўлиши, бандлик масаласи — ҳамиша муҳим, ҳаёт талаби. Шунинг учун давлат миқёсида дастурлар қабул қилинаяпти, тадбирлар белгиланяпти. Масалан, Шаҳрисабзнинг узоқ тоғлар бағридаги Гелон, Миришкор туманининг Помук, Чироқчи туманининг Лангар каби қишлоқларидаги ёшлар коллежни битиргач, қаерга боради? Саноат корхонаси, катта қурилиш, мактаб, боғча кам ёки кадрларга эҳтиёж туғилмаса-чи? Ҳа, масалани жиддий ўйлаб, уй ҳунармандчилиги, касаначиликни ривожлантириш эътиборда турмоғи керак. Яна «Кексаларни эъзозлаш йили» Давлат дастуридаги вазифалар ҳақида. Дастур чуқур ўйлаб тузилган. Унда мингдан ортиқ ёлғиз қарияларнинг уй-жойини таъмирлаш, моддий ёрдам кўрсатиш, соғлиғини тиклашга кўмаклашиш каби ўнлаб ўта муҳим вазифалар қамраб олинган. Демак, бу қутлуғ ишнинг амалга ошишига муносиб ҳисса қўшиш керак.\nПленумдан кейин партиямизнинг Ҳаракат дастурини амалга оширишга катта эътибор берила бошланди. Амалий ишлар ҳажми кенгайди. Коллеж битирувчиларини ишга жойлаштириш масаласи билан қизиқдим. Миришкор, Қамаши, Чироқчи, Қарши, Китоб, Нишон ва бошқа туманларда маълум тажриба ва ҳаракат бор. Шаҳрисабз тумани тажрибаси эътиборга молик. Ҳар хил маълумотлар, рақамлардан кўра, ўз кўзим билан кўриш, таҳлил қилишга мойил эдим.\nТуман партия кенгашида коллежлар ва ташкилотларнинг уч томонлама шартномаларининг бажарилиши назоратга олинганини айтиб, яхши ҳамкорлик қилаётган коллежларни тилга олишди. Шулардан бири енгил саноат ва хизмат кўрсатиш коллежи директори ўринбосари Завқиддин Дўстов шаҳардаги «Дон — ризқ-рўз», «Оқсарой текстиль» МЧЖ ва бошқа корхоналар буюртмасига кўра, мутахассислар тайёрлагани ҳақида гапириб берди. Ўтган йили коллежни 179 ўқувчи битирган бўлса, асосий қисми ишга жойлашган, айримлари ўқув юртларида таълим олишмоқда. Бу йил ҳам натижа яхши. «Оқсарой текстиль» МЧЖ га бориб, Японияда ишлаб чиқарилган ип йигирув дастгоҳини бемалол бошқараётган Шоҳсанам Ҳамдамованинг ишини кузатдим. У ўтган йили коллежни битирган.\n— Биз яхши мутахассисларни албатта ишга оламиз, — дейди корхона ип ўраш цехи бошлиғи Асқаржон Бобоқулов. — Кўриб турибсиз, дастгоҳлар мураккаб ва қимматбаҳо. Ҳозир енгил саноат ва хизмат кўрсатиш коллежининг 18 нафар битирувчиси корхонамизда меҳнат қилаяпти...\nШаҳрисабз туман партия кенгаши раиси, туман Кенгашидаги ЎзХДП гуруҳи раҳбари Дилшоджон Ёровнинг айтишича, туман бандликка кўмаклашиш ва аҳолини ижтимоий ҳимоялаш маркази билан ҳамкорликда иш олиб боришаяпти. Бу йил коллежларни 5 мингдан ортиқ ёш битирган. Кўпчилиги иш топган, айримларига бошқа касб бўйича таклифлар берилган. Дилшоджон суҳбат мавзусини ўзгартириб, «Кексаларни эъзозлаш йили» Давлат дастурини амалга ошириш борасида бажарилган ишларга тўхтала бошлади.\nЯккабоғ туманига йўл оламан. Туман кенгаши раиси Неъмат Жумаев ҳузурида 8-Қоратепа сайлов округидан туман Кенгаши депутати, 70 ёшли Султон Ҳалимовни учратдим. Узоқ йиллар ўқитувчи, мактаб директори бўлган бу инсон депутатликка сайлангач ҳам тинмас экан. Аҳоли мурожаати асосида 4 километр йўлни асфальтлаштиришни режага киритибди. Шу йили 7 нафар қарияга ижтимоий таъминот бўлими орқали бепул йўлланма олиб бериб, санаторийда даволанишини уюштирибди.\nНеъмат Жумаев дарахтзорлар қўйнидаги 160 ўринли Саховат уйига бошлайди. Чунки партия кенгаши доим хабар олиб тураркан-да. Бордим, ҳамма ёқ ораста, ҳозир бу ерда 93 нафар кекса ғамхўрликдан баҳраманд. «Ҳукуматга раҳмат, ғамхўрлиги учун. Партиянгизга ҳам раҳмат», дейди 75 ёшли Рафаэл Нормуҳаммедов...\nУч ой орасида партиямизнинг вилоят, шаҳар, туман кенгашлари фаолияти билан обдан танишдим. Қашқадарёдаги кўплаб меҳнат жамоаларида минглаб, ўн минглаб партиядошларимиз фидокорона меҳнат қилмоқда. Ҳаракат дастуримиздаги вазифалар қандай амалга ошаётганини кузатдим, намунали етакчилар билан кўришиб, суҳбатлашдим. Баъзан кўнглим тўлди, баъзан ранжидим. Нима дердик, ҳаёт шундай: ҳар доим эзгу ишлар, амалий натижалар учун интилиш керак. Фақат уриниш, ҳаракат қилиш лозим. Айланиб, яна «Абди ўғли Бозор» фермер хўжалиги даласига келдим.\nҚашқадарё соҳилидаги далада пахта терими қизғин. Ҳосил мўл. Ўзбекистон Қаҳрамони, Сенат аъзоси Абдимурод Бозоров билан шийпон ёнидаги ёғоч сўрида ўтириб, бир пиёла чой устида суҳбатлашдик.\n— Кўп воқеаларни ўз кўзингиз билан кўриб, яхши қилибсиз, — дейди Абдумурод ака оқликка йўғрилган пахтазорга меҳр билан боқар экан. Кейин менга ўгирилди: — Қайси соҳа бўлмасин, одамни меҳнат улуғлар экан. Президентимиз икки бор шу даламизга келиб, тараққиётга оид айрим режаларини айтганди. Шу йил Касби туманидаги учрашувда ёшларни касб-ҳунарли, фидойи этиб тарбиялаш вазифасини қўйдилар. Ҳозир шуни ўйлаб турувдим. Менимча, ёш етакчиларни тарбиялаш бўйича тажрибаларни ўргатишимиз лозим...


Москвада йўл ҳаракати инспектори 510 минг рубль порани олмади\n17:51 / 17.06.2015\nМосква давлат йўл ҳаракати инспекцияси ходими “ТК-Автотех” компаниясининг юк ташиш машиналарини махсус рухсатномасиз Москва ҳалқа йўлидан ўтказиш учун берилган 510 минг рубль порани олмади. Бу ҳақда “Москва” ахборот агентлиги хабар берди.\n“Компания бош директори Игорь Посторонкэ юк ташиш машиналарини махсус рухсатномасиз Москва ҳалқа йўлидан ўтказиш учун инспекция ходимига 510 минг рубль миқдоридаги тўловни таклиф қилди. Кейинчалик ўз жиноий мақсадини амалга ошириш учун гумондор кўрсатилган маблағни тегишли ҳисобларга ўтказди”, – дейилади хабарномада.\nПора беришга ҳаракат қилган шахс устидан жиноий иш қўзғатилди.\nМосква давлат йўл ҳаракати инспекцияси ходими “ТК-Автотех” компаниясининг юк ташиш машиналарини махсус рухсатномасиз Москва ҳалқа йўлидан ўтказиш учун берилган 510 минг рубль порани олмади. Бу ҳақда “Москва” ахборот агентлиги хабар берди.“Компания бош директори Игорь Посторонкэ юк ташиш машиналарини махсус рухсатномасиз Москва ҳалқа йўлидан ўтказиш учун инспекция ходимига 510 минг рубль миқдоридаги тўловни таклиф қилди. Кейинчалик ўз жиноий мақсадини амалга ошириш учун гумондор кўрсатилган маблағни тегишли ҳисобларга ўтказди”, – дейилади хабарномада.Пора беришга ҳаракат қилган шахс устидан жиноий иш қўзғатилди.


Жиззахда ўз отасини ўлдирган шахс 17 йилга қамалди\n12:45 / 04.05.2017\nОта деган номни ҳар қанча улуғласак оз. Ота фарзандини комил инсон қилиб тарбиялаш учун борини беради. Хўш, фарзандлар улғайганда, ота-онанинг хизматларини адо этишлари, эъзозлашлари керак эмасми?! Ота рози – Худо рози, дейди доно халқимиз. Аммо, отага қўл кўтарган фарзандни одамлар тўй-ю маъракаларига айтмай қўйишади, уни одам ўрнида кўришмайди. Отасини ўлдирган эса падаркуш, деб аталади. Инсонийлик қиёфасини йўқотган бундай кимсаларнинг яқинига ҳам йўлашмайди, уларга “Аллоҳнинг ўзи жазосини берсин”, дейишади.\n“Ҳуқуқ” газетасининг ёзишича, суднинг қора курсисида ўтирган Ўткир Кунаров ҳам ўз отасини ўлдириб, элу юртнинг қарғишига қолди, падаркуш номини олди. Мирзачўл тумани, “Янгидала” қишлоқ фуқаролар йиғинида доимий рўйхатда туриб, туманнинг “Азим Суюн” фермер хўжалиги ҳудудидаги дала шийпонида оила аъзолари билан яшаб келган Ўткирнинг феъл-атворини кўпчилик мирзачўлликлар ҳам яхши тушунишмасди. У кўпинча ўзини вояга етказган отаси билан айтишиб, гап талашиб қолар, унинг қилган ишларидан кўнгли тўлмасди. 2016 йил 18 сентябрь куни отаси Анвар Халилов Жиззах шаҳридан яшаш уйига иситиш мосламалари ва металл трубалар харид қилиб келганда Ўткир уни саволга тутди.\n- Қанчадан олдингиз буларни?\nЙўл юриб қийналиб келган отага ёрдам бериш ўрнига гердайиб турган ўғилнинг сўроғи Анвар акага ёқмади.\n- Сўроқлагунча қарашсанг бўлмайдими?! Сенга ҳисобот беришим шарт эмас.\nБу гаплар Ўткирга ёқмади. У отаси билан бозорга борган қўшниларидан иситиш ва металл мосламаларининг нархини суриштирди. Отаси билан бирга борган уста Ғ.Хўббимовдан бу ҳақда сўраганида, “900 минг ёки 1 млн. сўмга олдик”, деган жавобни эшитди. Уста яна отаси олдиндан 100 минг сўм, кейин яна 300 минг сўм уста ҳақи берганлигини ҳам айтди. Ўткирнинг шубҳалари бу билан тугамади.\nОтаси уйнинг меҳмонхонасига кириб, қурилиш материалларидан ортиб қолган 200 минг сўмни хонтахта устига қўйди-да, дам олиш учун ёнбошлади. Узоқ йўлда толиққани боис, тезда ухлаб қолди. Жаҳл билан хонага кирган Ўткирнинг кўзи хонтахтадаги пулга тушди. Пулни секингина ёнига урди. 1,5 литрлик пивони ичди. Кайфи ошгач, отаси ўзи пул топмаса-да, ўйламай харажат қилиши, у билан маслаҳатлашмаслиги кино лентасидек кўз олдидан ўта бошлади. Минг афсуски, ота олдидаги қарзи, бурчлари эмас, қаҳр ва ғазаб устун келди. Ухлаб ётган отага ташланган ўғил унинг бошига темир болта билан уч марта урди. Кейин эса оғайнисиникига тўйга кетди. У ерда спиртли ичимлик ичди. Отасини ўлдириб қўйганини эса эртаси куни эрталаб аммасининг чинқириғидан билди. Аммаси уйга кирганда ота қонга беланиб ётарди...\nЖиноят ишлари бўйича Жиззах вилоят судида ушбу жиноят иши кўриб чиқилди ва Ўткир Кунаровга 17 йил озодликдан маҳрум қилиш жазоси тайинланди.


«Биз сиздан кўмак сўрамаймиз». Бизнес-Омбудсменга ишончсизлик билдирилди\nЎзбекистон 15:40 / 23.04.2019 11214\n«Молочная кухня» бренди остида фаолият юритиб келган Diyor Biznes компанияси Республика ДСЭНМ томонидан текширувдан ўтказилгач, цех фаолиятини тўхтатиб қўйишга қарор қилинганди. Diyor Biznes ижтимоий тармоқда тарқатган хабарда эса бизнес-Омбудсменга ишончсизлик билдирилган.\nГап шундаки, 5 апрель куни Тадбиркорлик субъектларини ҳуқуқлари ва қонуний манфаатларини ҳимоя қилиш бўйича вакилнинг (Бизнес-Омбудсмен) ўринбосари Республика ДСЭНМ сўровига кўра, компания фаолиятини текширишга рухсат берганди.\n«Бизнес-Омбудсмен қонунчиликка мувофиқ, ўринбосарга эга. Бизнес-Омбудсмен ўз ваколатини бажаришга лаёқатли бўлмаса, бошқа ишга ўтганда ёки лавозимидан озод этилганда унинг ўринбосари барча ваколатларни зиммасига олиши белгиланган. Бошқача қилиб айтганда, сизнинг ўринбосарингиз юридик ҳуқуққа эга бўлмай, текширувни ўтказиш учун рухсат берди», — дейилади корхона тарқатган мурожаатда.\nDiyor Biznes мурожаатида Бизнес-Омбудсмен эмас, унинг ўринбосари текширувга рухсат бергани шубҳали бўлгани, аслида 4 варақ қоғозни ўқиб, ўрганиш айнан Бизнес-Омбудсмен иши эканлиги эслатилган.\nМахфий ҳужжат сифатида оммага ошкор этилмаётган ҳужжатларда Diyor Biznes корхонасидан 50 м узоқликда ҳайвонлар қабристони бўлгани ҳақида маълумот ОАВга айтилса-да, қабристоннинг атроф-муҳитга зиёни ва аҳоли яшаш пунктига таъсири айтилмаётир. Ҳанузгача, илмий асосланган хулоса асосида расмий баёнот берилмади.\n«Жаноб Дилмурод Султонмуродович, ўз розилигингизни бериш билан бирга, нега корхона фаолияти билан қизиқмадингиз? Сиз эмасми ҳимояга ошиққан адвокат? Бу сизнинг лавозимий бурч ва вазифангиз, буни Президент ва Олий Мажлис аъзолари белгилаб қўйган. Нега корхонамиз бу қадар ютуқ ва мукофотларга эришгани билан қизиқдингизми? Туман ва шаҳар ДСЭНМ вакиллар бизни доимо назорат қилишига эътибор қилмадингизми?\nЎйлайманки, суд очиқ бўлади ва барчасига ойдинлик киритилади», — дейилади мурожаатда.\nЭслатиб ўтамиз, тадбиркор Шуҳрат Қаюмов бошқариб келаётган корхона фаолияти Республика ДСЭНМ қарори билан тўхтатиб қўйилганди. Ушбу иш эндиликда судда кўриб чиқилиши кутилмоқда.\n23:00 / 19.08.2019 5283


Ҳиндистонда ёндирилаётган жасадларнинг кўплигидан печлар эриб...\n20.04.2021 18:38 0 3535\nҲиндистонда ёндирилаётган жасадларнинг кўплигидан маҳаллий крематорийларнинг печлари эриб кетяпти. Бу ҳақда «Al Jazeera» хабар бермоқда.\nХусусан, Ҳиндистон ғарбий штатидаги Гужаратда газ ва ўтин ёқиладиган крематорий печлари ҳақида гап боряпти. Каналнинг маълум қилишича, COVID-19 пандемияси даврида печларнинг узлуксиз ишлаши сабабли металл қисмлари эрий бошлаган.\n«Биз жасадларни ўз вақтида ёқиш учун туну кун 100 фоиз ишлаяпмиз», — дейди Сурат шаҳридаги крематорий бошқармаси бўйича фонд раҳбари Камлеш Сейлор.\n«Al Jazeera»га кўра, бунга Ҳиндистон ҳукуматининг COVID-19 асоратлари сабабли ўлим статистикасини камайтириб кўрсатиши сабаб бўлиши мумкин. Чунки бир нечта йирик шаҳарлар кунлик куйдириш ва дафн этишлар сони расмий рўйхатдагидан кўра бир неча марта кўплигини хабар бермоқда. Бундан ташқари, мамлакатда дори-дармонлар етишмаяпти ва шифохоналарда одамлар кўп.\nТелеканал маълумотларига кўра, 20 апрелда Ҳиндистонда кунлик коронавирус билан касалланишлар сони камайди, аммо барибир 200 мингдан ошиб кетмоқда. Пандемия бошланганидан бери мамлакатда COVID-19 беморларининг умумий сони 14 миллиондан ошди.\nҲиндистон жасад коронавирус крематорий\nКоронавирус Кеча, 10:19\n+371. Ўзбекистонда коронавирус беморлари сони кундан кунга ошиб бормоқда\nКоронавирус 16/06, 10:28\nЎзбекистонда коронавирус юқтириш яна кескин ошиб бормоқда\nКоронавирус 16/06, 10:01\nОлимлар коронавирус бўйича яна бир баҳсли фикрни ўртага ташлади


Жорий йилда пойтахтда маиший ахлатларни саралаб йиғишга яна бир бор уриниб кўришмоқчи. Бунгача қилинган барча саъй-ҳаракатлар етарлича самара бермаган эди. Навбатдаги тадбир Президентнинг «Тошкент шаҳрида маиший ва қурилиш чиқиндилари билан боғлиқ ишларни амалга оширишни такомиллаштириш чора-тадбирлари тўғрисида»ги қарорида (15.12.2020 йилдаги ПҚ-4925-сон) назарда тутилган. Бу юмушларни давлат-хусусий шериклик (ДХШ) асосида ташкил этиш мўлжалланган. Давлат экология қўмитаси тизимидаги «Махсустранс» ДУК ва «Чиқиндиларни қайта юклаш ва утилизация қилиш» ДК Тошкент шаҳар ҳокимлиги тизимига ўтказилади. Хусусий шерик «Давлат-хусусий шериклик тўғрисида»ги Қонунга мувофиқ аниқланади.\nДХШ доирасида Тошкент шаҳрида қаттиқ маиший чиқиндиларни замонавий технологияларни татбиқ этган ҳолда утилизация қилиш ва қайта ишлаш корхонасини ташкил қилиш кўзда тутилган. Шу билан бирга қаттиқ маиший чиқиндилар утилизация қилингандан сўнг қолган қисмини кўмиш амалиётини босқичма-босқич жорий этиш режалаштириляпти ва ҳ.к. Қаттиқ маиший чиқиндиларни қайта ишлаш даражасини пойтахтда амалдаги 8 фоиздан 30 фоизга ошириш, аҳолига қаттиқ маиший чиқиндиларни тўплаш ва олиб чиқиб кетиш хизматларини кўрсатиш бўйича мавжуд дебитор қарздорликни 75 фоизга камайтириш назарда тутилган.\n2021 йил 1 мартдан бошлаб Тошкент шаҳрида қаттиқ маиший чиқиндиларни саралаб йиғиш тизимини қуйидаги тартибда босқичма-босқич жорий этиш мўлжалланган:\nI босқичда (2021 йилда) – Тошкент шаҳар ҳокимлиги томонидан белгиланадиган маҳалла фуқаролар йиғинлари ҳудудида чиқиндиларни «қайта ишланадиган» ва «қайта ишланмайдиган» тоифаларга ажратган ҳолда йиғиш;\nII босқичда (2022 йилда) – «Махсустранс» ДУК томонидан хизмат кўрсатиладиган барча ҳудудлардаги якка тартибдаги турар жой секторида қаттиқ маиший чиқиндиларни «қайта ишланадиган» ва «қайта ишланмайдиган» тоифаларга ажратган ҳолда йиғиш;\nIII босқичда (2023 йилдан бошлаб) – барча туманларда чиқиндиларни «қайта ишланадиган», «қайта ишланмайдиган», «органик», «хавфли маиший чиқиндилар» ва бошқа тоифаларга ажратган ҳолда йиғиш.\nПойтахт ҳокимияти ва «Махсустранс» ДУК I босқичда истеъмолчилар чиқиндиларни «қайта ишланадиган» ва «қайта ишланмайдиган» тоифаларга ажратилган ҳолда тўплаши учун рангли чиқинди контейнерлари ва қайта ишланадиган пакетлар билан бепул таъминлайди. Чиқиндиларни олиб чиқиб кетиш тарифлари истеъмолчилар томонидан чиқиндилар саралаб йиғилганлигини инобатга олиб пасайтирилган ҳолда белгиланиши мўлжалланяпти. Бу истеъмолчилар қизиқиши ва рағбатлантирилишини ошириши мумкин, чунки лойиҳанинг асосий бўғини бу одамлардир. Бу ҳаракатлар навбатдаги қуруқ гап бўлиб қолмай, балки ҳақиқий ташаббусга айланиши учун одамларни қизиқтириш керак. Чиқиндиларни саралаб йиққанлик учун истеъмолчиларни моддий рағбатлантириш амалиёти ўзининг самарасини кўрсатиши тайин.\nМаиший ва қурилиш чиқиндилари билан муомалада янгича ёндашув фақатгина иқтисодий жиҳатдан фойдали бўлиб қолмай, балки пойтахтнинг асосан ахлат билан тўлиб-тошган турар жой мавзеларидаги ҳовлиларнинг санитария ҳолати муаммоларини ҳал этишга ёрдам беришига ҳам умид қилинади. Эҳтимол, моддий рағбатлантирув бепарво одамларни бироз бўлса-да, ўз ҳовлиларида тозаликка риоя этиш, чиқиндиларни белгиланган жойгача олиб боришга ўргатар… Ҳозир эса ахлатлар исталган жойга – деразадан кўчаларга, оёқ остига, ариқларга, болалар майдончаларига, уйлар атрофига, йўл четларига ва бошқа ўнгу сўлга отиб ташланмоқда. Инсон ўзи истиқомат қилаётган ҳудудни покиза сақламас экан, чиқиндиларни саралаш ҳақида гапириш умуман ортиқчалик қилади.\nРағбатлантиришлар, қатъий назорат, ҳудуднинг санитария ҳолати бузилганлиги учун белгиланган жавобгарликни жорий этиш, назорат қилувчи органларнинг ҳалол саъй-ҳаракатлари масалани ижобий ҳал этади. Акс ҳолда барча чақириқлар, фармон-фармойишлар шунчаки қоғозда қолиб кетади. Лойиҳа доирасида қаттиқ маиший чиқиндиларни саралаб йиғиш зарурати тўғрисида аҳоли орасида тушунтириш ишларини олиб бориш назарда тутилган. Бу фуқароларнинг онгига таъсир кўрсатишнинг бир дебочаси ҳисобланади. Моддий рағбат дастакларигина самарали ишлаб кетиши мумкин.\n2021 йил 1 апрелга қадар Энергетика вазирлиги, Молия вазирлиги ва Давлат экология қўмитасига қаттиқ маиший чиқиндиларни тўплаш ва олиб чиқиш харажатларини истеъмолчиларнинг фойдаланилган электр энергияси тарифлари таркибига киритиш механизмларини жорий қилиш бўйича асослантирилган таклифларни Вазирлар Маҳкамасига киритиш топшириғи берилди (ПҚ-4925-сон қарорнинг 10-б. «б» кичик банди).\nЭслатиб ўтамиз, 2012 йилда Тошкент шаҳар ҳокимининг қарори билан қаттиқ маиший чиқиндиларни саралаб йиғиш бўйича тадбирлар мўлжалланган эди, лекин бу ҳаракатлар кутилган натижани бермади. Орадан 2 йил ўтиб, ушбу талаб Қаттиқ ва суюқ маиший чиқиндиларни тўплаш ва олиб чиқиб кетишга доир қоидаларда (15.07.2014 йилдаги 194-сон ВМҚга 3-илова) мустаҳкамлаб қўйилган. Ўшанда истеъмолчилар ахлатни 4 та алоҳида ранглардаги пакетларга саралашга мажбур қилинди, уларни ахлат йиғиш шохобчаларида махсус контейнерларга жойлаштириш белгиланди. Одамларни ҚМЧни саралашга ҳам ўргатиб бўлмади. Ошхонада ахлат учун 4 та пакетни сақлаш, ўз ҳисобидан турли рангдаги пакетларни харид қилиш кераклиги ҳақидаги ғоя одамларни руҳлантиргани йўқ. Қолаверса, ахлат тўплайдиган шохобчалар ҳам 4 хилдаги чиқиндилар учун маркировка қилинган контейнерлар билан етарлича таъминланмади. Бу сафар ишлар қандай кетишини вақт кўрсатади. Бу борадаги муваффақият кўп жиҳатдан одамларнинг қўллаб-қувватлашига боғлиқ.


Ўзбекистонда коррупция ва ислоҳотлар: Даъвогаринг қози бўлса, дардингни кимга айтасан?\nСовет Иттифоқидан кейинги Ўзбекистоннинг биринчи президенти Ислом Каримов 2016 йил сентябрь ойида вафот этгач, ундан мураккаб мерос қолди. Собиқ иттифоқнинг бошқа республикалари каби Ўзбекистон узоқ давом этган беқарорлик, қуролли можаролар ёки давлат парчаланишидан азият чекмади.\nБироқ ҳаёт кенг қамровли назорат аппарати ва зўравонлик, ўзбошимчалик билан қуролланган авторитар кучлар таъсири остида қолиб кетди. Ҳукумат соясини шахсий альянслар тузувчи, ҳукуматнинг назоратсиз кучидан фойдаланувчи, рэкетларни бошқариб, иқтисодий ҳудудларни қўлга киритган мавҳум кимсалар – хавфсизлик раҳбарлари, сиёсатчилар, бизнесменлар ва уюшган жиноий гуруҳлар эгаллади.\nМуаллиф суҳбатлашган жабрдийдалар “мафия давлати” иборасини кўпроқ ишлатишди (бу давлат ташқи жиноий гуруҳ томонидан қўлга олинганини эмас, балки давлат мафия ташкилоти каби фаолият юритаётганини англатади).\nИслом Каримовнинг вориси Шавкат Мирзиёев ўзини юқори даражадаги шаффофлик ва ҳисобдорликка ўта талабчан буюк модернизатор сифатида кўрсатиб, ушбу мероснинг бир қисмидан халос бўлишга ҳаракат қилди.\nУнинг бизнесга йўналтирилган ислоҳотлари ва бозорни эркинлаштиришнинг айрим чоралари мамлакат ичида қўрқув аралаш қувонч, чет элда эса гоҳ-гоҳида олқишлар билан кутиб олинди. Аммо коррупция ва клептократия муаммосига шунчаки кўз юмиб бўлмайди.\nШу сабабли кенг миқёсли коррупциянинг кўзга кўринган қисми Ўзбекистондаги ислоҳотлар жараёнининг ҳар қандай таҳлилида ҳисобга олиниши ва муҳокама қилиниши жуда муҳимдир.\nУшбу мақола тайёрланаётган бир пайтда Ўзбекистонда Сардоба тўғонининг қулаши ва COVID-19 нинг фавқулодда харажатлари коррупцияга боғлиқ бўлиши мумкинлиги ҳақида хабарлар пайдо бўлди. Шунинг учун кенг миқёсли коррупцияни мунтазам равишда юзага келтирадиган амалиёт, жараёнлар, муносабатлар ва тузилмаларни аниқлаш ва уларга қарши туриш муҳим вазифа бўлиб қолмоқда.\nБундай амалиётларни ҳужжатлаштириш ва таҳлил қилиш қийин. Коррупция тоифасига кирадиган жараёнлар кўпинча турли ўлчов воситаларидан фойдаланиб миқдорий жиҳатдан тушунилади. Бундай битимларнинг яширин табиати ва амалиётчиларнинг кўпинча назоратсиз кучини ҳисобга олган ҳолда, ҳеч бўлмаганда, уларни сифатли ҳужжатлаштириш ҳам ўта мушкулдир.\nУшбу мақоланинг биринчи қисми Ўзбекистондаги коррупцияни классик тарзда ўрганишга бағишланган бўлиб, унинг таркибидаги асосий тузилмалар кўриб чиқилади.\nГулнора Каримова: Ўзбекистондаги кенг кўламли коррупцияни ўрганиш учун асос\nИслом Каримовнинг тўнғич қизи Гулнора Каримова ҳозир 2000-2012 йиллардаги коррупциявий фаолиятига оид бир қатор айбловлар билан озодликдан маҳрум қилиш жазосини ўтамоқда. Ушбу фаолият халқаро активларни мусодара қилиш, фуқаролик даъволари ва чет эл юрисдикцияси бўйича таъқиб қилиш мавзусига ҳам айланди.\nЭътиборга молик бўлган илк жиҳати шундаки, далиллар ва суд хулосалари Каримованинг Ўзбекистон давлати таркибига киритилган кучли уюшган жиноятчилик синдикатига раҳбарлик қилганидан далолат беради.\nДалиллардан маълум бўладики, синдикат фаолияти давлатнинг юқори мартабали мулозимлари кўмаги ва шериклиги билан амалга оширилиб, турли давлат органлари томонидан қабул қилинган. Ушбу органлар таркибига Вазирлар Маҳкамаси, ҳукумат қўмиталари, вазирликлар, судлар, секторни назорат қилувчи органлар ва хавфсизлик хизматлари кирган.\nМазкур ришталар синдикатга корхоналарни эксплуатация қилиш, бозорларни монополлаштириш, пора сўраш ва товламачилик рэкетларини бошқариш имкониятини берди. Бу орқали синдикат хизматлар, қурилиш, ишлаб чиқариш, саноат, чакана савдо, табиий ресурслар ва молия каби қатор соҳалар бўйича турли бизнес манфаатлари портфолиосига эга бўлди.\nБозор ва корхоналар эгаллаб олинганидан сўнг улар давлатнинг махсус режими томонидан қўллаб-қувватланадиган имтиёзли асосда ишлашни давом эттириб, синдикат учун катта даромад келтирди.\nБир қатор халқаро субъект ва юрисдикциялар ушбу фаолият учун муҳим устунлар эканини амалда исботладилар. Масалан, Европа ва Шимолий Америка корхоналари синдикатнинг ҳимоя рэкетларига рози бўлишган.\nХусусан, хорижий телекоммуникация провайдерлари Каримова синдикатининг рэкет фаолияти ва ундан асосий фойда олувчи ҳақида хабардор эди. Буюк Британия, Швейцария ва Латвиядаги хорижий банклар синдикатнинг пул ювиш операциялари учун асосий канал сифатида ишлаган.\nУшбу молиявий ташкилотларнинг қанча қисми айбдор эканини жамоатчилик далилларидан унча аниқлаб бўлмаяпти. Бироқ ушбу минтақалардаги гуруҳнинг асосий банкирлари ҳужжатлаштирилган жиноий тарихга эга. British Overseas Territories (Британия тасарруфидаги ҳудудлар) томонидан бир қатор корпоратив хизматлар таклиф қилинган. Бу синдикат фаолиятини махфий ва хавфсиз тарзда юритишга имкон берди.\nКаримова фойда келтириши мумкин бўлган ишлаб чиқариш активларига эга бўлиб, кейинчалик уларни молиявий даромадларни кўпайтирадиган имтиёзли шароитларга йўналтирди. Ушбу даромад кўчмас мулк каби ноишлаб чиқариш активларидан олинган ижара ҳақи ва бозорга киришни истаган компаниялардан сўралган пора / ҳимоя тўловлари билан тўлдирилди.\nШунингдек, синдикатнинг талабини бажармаслик давлат томонидан таъқиб қилиниш ва активларни йўқотиш хавфини туғдирарди. Каримовани отасининг эҳтимолий вориси сифатида кўрсатиш учун олинган бойлик хайрия ташаббусларини молиялаштириш орқали сиёсий капиталга айлантирилди.\nБироқ бу элита даражасидаги юқори рақобатбардош жараён эди. Кейинчалик Каримовага қарши кучли рақиблар уюштирган ҳужумдан сўнг унинг ўзи қамоққа олинди. Бу “ўйин”да ютқазганлар учун битта потенциал чиқиш нуқтасидир.\nМуаллифнинг тадқиқотлари шундан дарак берадики, ноҳақ тижорат устунлигини олиш учун давлат ҳокимиятидан ношаффоф фойдаланиш, фойдали мулкчилик ва манфаатлар тўқнашувини яширадиган мураккаб оффшор тузилмалардан фойдаланиш, сиёсий таъсир кўрсатадиган субъектларга давлат томонидан шаффоф асосларсиз ёрдам бериш, фойдани кўпайтиришнинг ноқонуний усулларини қўллаш, корпоратив активларни ўзлаштириш ва элита ичидаги каннибализация, юқори мартабали давлат амалдорлари ва уларнинг оила аъзолари томонидан хусусий бизнеснинг муҳим портфолиосини яратиш Ўзбекистон сиёсий иқтисодиётининг тизимли хусусияти бўлиб қолмоқда.\nКаримова иши ушбу динамика энг юқори даражага кўтарилганига мисол бўлади. Аммо далиллар кўрсатадики, Мирзиёев даврида бу динамика ислоҳот натижаларини шакллантирадиган доимий воситачи бўлиб қолмоқда.\nУшбу долзарб муаммоларнинг бир нечтасини ичига қамраб олган сўнгги мисоллардан бири мунозарали “Tоshkent City” мегалойиҳасидир. “Tоshkent City” Тошкентнинг марказида жойлашган, қиймати 1,3 миллиард АҚШ долларлик йирик қурилиш объектидир.\nБуни Мирзиёев ҳукумати замонавийлашиб бораётган ҳаётнинг кучли шаҳарлаштириш белгиси сифатида барпо қилмоқда. “Tоshkent City” турар жой мажмуалари, чакана савдо, бизнес ва молия ҳудудлари, “Ҳилтон” ва “Рэдиссон” брендли меҳмонхоналар, конгресс холл ҳамда 7D кинотеатр, планетарий ва мум музейига эга катта истироҳат боғидан иборат бўлади.\nҚурилиш 8 та лотга бўлинган бўлиб, ҳар бири бўйича жавобгар сармоядор ёки инвестор, лойиҳачи ва бош пудратчи мавжуд. Уларнинг ҳамкорлигини мувофиқлаштириш учун ҳукумат дирекцияси ташкил этилган.\nВазирлар Маҳкамасининг тегишли қарорида инвесторлар тендер жараёни орқали танланиши айтилган. Унга кўра, “Tоshkent City” инвесторлари давлатнинг катта ёрдамидан, жумладан, солиқ ва божхона имтиёзларидан баҳраманд бўлишди.\nШаффоф тендер жараёни ўтказилмади. Ҳокимлик ва “Tоshkent City” дирекциясининг тасдиқлашича, инвесторлар маъмурий кенгаш томонидан танланган. Бу кенгаш аъзолари таркибига бош вазир, унинг биринчи ўринбосари, молия, иқтисодиёт, адлия, ташқи ишлар, ташқи савдо ва ички ишлар вазирлари, турли давлат қўмиталари ва жамоат ташкилотларининг раислари ва директорлари, Тошкент шаҳри ҳокими ва “Tоshkent City” учун масъул бўлган жамоат дирекциясининг раҳбари киради.\nИнвесторларнинг тендери ва танлов ҳужжатлари учун юборилган сўровга Тошкент шаҳри ҳокимлиги қуйидаги жавобни йўллади: “Инвесторларни тасдиқлаш билан боғлиқ маъмурий кенгаш ҳужжатлари расмий фойдаланиш учун ички ҳужжат ҳисоблангани боис уларни сизга тақдим қила олмаймиз”.\nТанлаш ва тақдирлаш жараёнида ўтказилган текширувлар даражаси тўғрисида саволлар берилганда, Тошкент шаҳри ҳокими Жаҳонгир Ортиқхўжаев оммавий ахборот воситаларига бундай деди: “Агар биз ҳар бир инвестордан фойда сўрасак, биз Ўзбекистон дарвозаларини ёпиб қўямиз ва ҳеч ким бу ерга келмайди”.\nУшбу эслатма Буюк Британияда “Open Democracy” (Очиқ демократия) томонидан нашр этилган экспозициядан сўнг айтилди. Уларнинг текширувида даъво қилинишича, “Tоshkent City”га 400 миллион АҚШ доллар миқдорида маблағ ажратаётган энг йирик хорижий инвестор – Hyper Partners GmbH акциялари ўспирин Мустафо Полвонга тегишли. Бир, беш ва еттинчи лотларнинг инвесторлари ва бир, беш, етти ва саккизинчи лотлар учун танланган бош пудратчи ҳам жиддий хавотирлар келтириб чиқарди.\n1-жадвал: “Tоshkent City”нинг биринчи, бешинчи, еттинчи ва саккизинчи лотлар бўйича инвестор ва пудратчиларнинг 2019 йилги акциядорлик маълумоти.\nTashkilot Vazifasi Lot Aksioner\nHigh Land City Investor Bir Ismail Israilov (81.24%), Techno Continental (8.19%), Next Generation Product (8.17%), and Azizxuja Azlarov (2.40%)\nAkfa Dream World Investor Besh Perfect Plast Profil (21.4%) (April 2020 update: Wide Tent System 31.45%, Techno Continental 21.36%, Perfect Plast Profil 19.23%, Asia Electron 12.92%, Atlant Metal 6.44%, Baxodir Abdullayev 8.6%)\nPremium Village Investor Yetti Ismail Israilov (23.28%), Quality Electronics (37.2%), Asia Electron (28.51%), Factory of Technologies (9.3%), Athamjon Israilov (1.17%)\nDiscover Invest Pudratchi Bir, besh, yetti va sakkiz Abror Ganiyev (86.18%), Sobirjon Xakimov (13.82%)\n1-жадвал шуни кўрсатадики, Исмоил Исроилов ва Аброр Ғаниевнинг иккиси ҳам асосий акциядорлар бўлган. Ўша пайтда иккала шахс ҳам “Акфа-Артель” компаниялар гуруҳининг менежери эди. Жадвалда кўрсатилган корпоратив акциядорлар бир хил конгломерат билан боғланган. “Акфа-Артель” шу тариқа “Tоshkent City”нинг асосий ўйинчисига айланди.\n“Акфа” ва “Артель” компанияларига 2017-2018 йилларда “Tоshkent City” лойиҳасини амалга ошириш учун масъул бўлган давлат дирекциясининг раҳбари сифатида фаолият юритган Тошкент шаҳри ҳокими (2018 йилдан ҳозирги кунгача) Жаҳонгир Ортиқхўжаев томонидан асос солингани алоҳида хавотир уйғотади.\n2019 йил январь-май ойларида тўпланган қўшимча корпоратив маълумотлар Ғаниев Жаҳонгир Ортиқхўжаев билан бирга камида тўртта компанияга эгалик қилгани ва у “Акфа-Артель” гуруҳидаги яна учта компаниянинг (камида учта) шерик эгаси бўлганини тасдиқлайди.\nУ “Акфа-Артель” билан боғлиқ иккита компанияда ижрочи директор ва “Акфа” бошқаруви раиси этиб тайинланган. Бундан ташқари, бир, беш, етти ва саккизинчи лотлар учун пудратчи бўлган “Discover Invest” компанияси рўйхатдан ўтган манзил 2019 йил давомида Тошкент шаҳри ҳокими 100 фоиз эгалик қилувчи асосий холдинг компания бўлган “J-United Group”ники билан бир хил экани аниқланди.\nИсроиловнинг профили ҳам Ғаниевникига ўхшаш. Масалан, у ўша пайтда Жаҳонгир Ортиқхўжаев 100 фоиз эгалик қилган “Akfa Engineering and Management” компанияси менежери сифатида рўйхатга олинган.\nБундан ташқари, маълумотларга кўра, Исроилов Ортиқхўжаев билан камида тўртта компанияга эгалик қилган, у “Акфа-Артель” гуруҳига алоқадор олтита компанияда ягона акционер ва Аброр Ғаниев билан камида тўртта компания эгасидир.\nҒаниев ва Исроиловдан улар учинчи томон номидан акцияларга эгалик қилиши ҳақида сўралганда жавоб бўлмади. Тошкент шаҳри ҳокими идораси унинг “Tоshkent City”да манфаатлари борлигини рад этди.\n“Акфа-Артель” гуруҳининг оффшор холдинг компаниялардан ноаниқ фойдаланиши, Ғаниев ва Исроилов бу масалада сукут сақлагани сабабли Тошкент шаҳри ҳокимининг “Tоshkent City”дан манфаатдорлик даражасини аниқ кўрсатиш имкони бўлмади. Бироқ ҳоким “Акфа-Артель” гуруҳидаги катта моддий манфаатдорлигини сақлаб қолгани тасдиқланиши мумкин.\nГарчи бу бизнесни Гулнора Каримованики билан таққослаш ва қиёслаш қийин бўлса-да, уларда қатор ўхшашликлар борлигини кўринади. Шу боис, тўпланган маълумотларга асосланиб, “Tоshkent City” мегалойиҳаси юзасидан жиддий хавотирлар юзага келаверади.\n2019 йилда пахтачилик соҳасида юз берган ўзгаришлар ҳам “Tоshkent City” лойиҳаси каби ношаффофликларга эга. Масалан, пахтачилик кластерлари операторларини танлаш учун шаффоф, рақобатбардош тендер жараёнлари ўтказилмади.\nХусусан, кластер бошқарувчилари сифатида танлаб олинган компаниялар таҳлил этилганда, улаарнинг 41 фоизи ўта хавотирли, 49 фоизи ўртача хавотирли тадбиркорлик субъектларига ажратилди. Бу эса кластер тизимида ишлайдиган компаниялар шаффоф эмаслигидан далолат беради.\nМасалан, “Uztex” гуруҳи фаолияти бунга мисол бўла олади. “Uztex” Ўзбекистондаги энг йирик тўқимачилик компанияси сифатида танилган. Бу гуруҳ турли масъулияти чекланган жамиятлардан иборат конгломератдир.\n“Uztex”га Фахритдин Маматжонов ва унинг ўғли Фарҳод асос солган. Бу оила Гулнора Каримовага алоқадор бўлган муҳим ҳисобварақларни бошқаргани аниқлангандан сўнг салбий овоза бўлган “Invest Finance Bank”нинг асосий эгалари ҳисобланади.\n“Uztex” гуруҳи акциялари Швейцария, Сингапур ва Буюк Британиядаги мураккаб оффшор тузилмалар орқали сақланади. Ошкор бўлган маълумотлар “Uztex” фаолияти борасида жуда катта хавотир уйғотади.\nХусусан, гуруҳ Швейцариянинг Rieter трансмиллий компаниясидан 84 миллион АҚШ доллари миқдоридаги ускуналар сотиб олишда Британиянинг “Wayrex” фирмаси орқали шубҳали операцияларни амалга оширгани тадқиқотлар давомида аниқланган.\nИслоҳот ва кенг миқёсли коррупция ҳақида ўйлар\nГулнора Каримованинг шов-шувли иши авторитар давлатда юқори мартабали амалдорлар ва уларнинг яқин шериклари эгаллаб олган сиёсий-иқтисодий аҳволни намоён қилди.\nМирзиёев ҳукумати томонидан қўллаб-қувватланган иккита энг муҳим лойиҳани ўрганиш шуни кўрсатадики, улар аввалги даврни белгилаб берган бошқарувнинг заиф жиҳатларини ўзида мужассам этган.\n“Tоshkent City” мисолида шаҳар ҳокими билан чамбарчас боғлиқ бўлган компаниялар давлат томонидан шаффоф бўлмаган шароитларда танланган. Улар фойдали мулкчилик шартномаларини яширишга хизмат қиладиган кенг кўламли оффшор тузилмалардан фойдаланади.\nБундай ношаффофлик кластерлар бошқаруви тизимига ҳам хосдир. Улар ҳам фойдали мулкчилик шартномаларини яширишга хизмат қиладиган оффшор холдинг тузилмалардан фаол фойдаланади.\nЮқоридаги ҳолатларнинг барчасида Мирзиёев ҳукумати давлат маъмурий ҳужжатлари тўғрисидаги қонуний сўровларга жавоб бермасдан, амалдаги қонунларни бузмоқда.\nУшбу маълумотлар муҳим эслатма сифатида хизмат қилади. Ўзбекистон сиёсий иқтисодиёти авторитар сиёсатни хореографик бозор фаолияти билан чамбарчас бирлаштириш орқали ишлайди.\nЎзбекистондай катта мамлакатда бизнесни қонуний асосда ривожлантириш учун имкониятлар етарлича бўлиши керак. Бироқ энг даромадли битимлардан таҳлили шуни кўрсатадики, муваффақият қисман сиёсий таъсирга, индивидуал бизнесга тижорат афзалликларини берадиган ношаффоф ҳукумат ёрдами ва фойда ставкаларини ошириш ҳамда иқтисодий имкониятларни монополлаштиришга қаратилган ноқонуний тижорат стратегияларидан фойдаланишга боғлиқ.\nКаримовдан кейинги даврда бир қатор соҳаларда бойлик тўплаш учун тизимдан моҳирона фойдалана оладиган тадбиркор элита қатлами устунликни қўлга киритган кўринади.\nЭҳтимол, Мирзиёев ҳукумати ўзининг модернизациялаш мақсадларини амалга оширишда муайян ютуқларга эришиши мумкин. Гарчи бу кенг аҳоли турмуш даражаси яхшиланиши билан бирга содир бўлса-да, миллий бойлик ўсиб боргани сайин элита тармоқларига номутаносиб тарзда фойда келтиради.\nКаттароқ иқтисодий қоришма билан авж олган авторитар капитализмни куч-қувват кластери фойдасига йўналтириб, натижада сиёсий ва иқтисодий мақсадларни амалга ошириш учун мустақил имкониятга эга бўлган қудратли кластерлар президентнинг иттифоқчиларига айланади.\nДарҳақиқат, авторитар модернизациянинг муваффақиятли жараёни кенг тарқалган коррупция даражасини оширади, деб тасаввур қилишда ҳеч қандай қарама-қаршилик йўқ. Чунки турли қудратли гуруҳлар ўзларининг сиёсий таъсири ва молиявий даромадларини ошириш учун ушбу тизимни ўйлаб топган.\nАфтидан, мантиқий кўринадиган ушбу сценарийда фуқаролик жамияти очилиши, демократик институтларнинг ривожланиши, ҳақиқий назорат ва ҳисобдорлик органларининг ривожланиши тизим учун жуда антагонистик бўлган тузилма ва маданиятни акс эттиради ва шунинг учун ҳам истиқболдан дарак бўлмайди.\nУшбу истиқболли мувозанатнинг натижалари баъзи бир айтилмаган миллий “ҳақиқатлар” воситачилигидаги авторитар капитализмнинг барқарор тизимидан, яъни мунтазам равишда кенг кўламли коррупциядан фойда кўрадиган кўплаб миллий ва халқаро элиталар учун мақбул бўлади.\nШу билан бирга, турмуш даражасининг яхшиланиши ҳамда фуқаролик жамияти учун чекловларнинг давом этиши Яқин Шарқ ва Африкада кузатилган ғайриихтиёрий қўзғолонлар потенциалини сусайтиради ва авторитар сиёсат қайтаётган ва глобал капитализм бир қатор экзистенциал таҳдидлар билан курашаётган дунёда Ўзбекистондаги ҳолат тобора одатий ҳолга айланиши табиийдир.\nЎзбекистонда корпоратив бошқарув ва корпоратив шаффофликни кучайтириш учун корпоратив қонунларни модернизация қилишга жиддий эҳтиёж сезилмоқда. Шунга мувофиқ, ҳукумат шаффофлигини босқичма-босқич такомиллаштираётгани кузатилмоқда.\nУшбу ижобий ўзгаришларни давом эттириш керак. Хусусан, манфаатларнинг очиқ реестрлари давлат хизматчилари учун мажбурий бўлишини таъминлаш учун барча давлат харидлари шаффоф ва ошкора ўтказилиши ва суд ҳужжатлари каби муҳим фактлар ўз вақтида, очиқ ва таҳрир қилинмаган ҳолда оммага тақдим этилиши зарур.\nЎзбекистондаги мустақил фуқаролик жамияти чорасиздир. У фуқаролик ҳуқуқлари таъминланмаган кузатув муҳитида ишлайди. Фуқаролик жамияти қудратли шахсларни жавобгарликка тортишни истаса, улар фуқаролик жамияти олдида янги муаммоларни туғдирмоқда.\nЎзбекистонда мухолифатнинг сиёсий фаолияти тақиқланганлиги сабабли ижтимоий ва сиёсий ҳаракатлар учун сезиларли чекловлар сақланиб қолмоқда.\nCOVID-19 нинг аллақачон заиф дунё сиёсий иқтисодиётига узоқ муддатли таъсирига гувоҳ бўлмоқдамиз. Агар глобал иқтисодий инқироз бошланиб, Марказий Осиёда жиддий таназзулга олиб келадиган бўлса, Каримова ишида кўрилган энг йиртқич рэкет шакллари ҳам янада жозибали туюлиб қолиши мумкин.\nАгар инқироз аҳолининг турмуш даражаси пасайишига олиб келса, бу тузилмавий қарама-қаршиликлар, масалан, қўшни Қозоғистонда кузатилаётган вазиятга нисбатан сиёсий радикал шаклларнинг туртки бўлиши учун хизмат қилиши мумкин.\nМақола The Foreign Policy Center нашрда чоп қилинган, қисқартирилган, «Элтуз» таржимаси\ndata-title="Ўзбекистонда коррупция ва ислоҳотлар: Даъвогаринг қози бўлса, дардингни кимга айтасан?" data-description="
Профессор Кристиан Ласслетт

Совет Иттифоқидан кейинги Ўзбекистоннинг биринчи президенти Ислом Каримов 2016 йил сентябрь ..." data-image="https://eltuz.com/wp-content/uploads/2020/09/r62480041.jpg" data-url="https://eltuz.com/elak/214940/" data-services="facebook,odnoklassniki,twitter,telegram" data-counter="ig">\nМасжидларда пахта учун ҳам эҳсон қутилари пайдо бўлди\nРассом Элсевар eltuz.com нашрига жўнатган навбатдаги суратида масжидда иккита эъсон қутиси пайдо бўлганини акс эттирган Айрим масжид имомлар, пахта ...\n12 апрел – қўшиқчи ва собиқ депутат Шерали Жўраев туғилган кун\nШерали Жўраев халқ севган хонанда 70 ёшга тўлди. У 1999 йилдан буён ўзбек ҳукумати пешволари назарида Муҳаммад Солиҳнинг дўсти ...\nЎзини бир гуруҳ фаоллар деб таништирган гуруҳ Eltuz телеграм каналига ёзиб, қуйидаги мурожаатни чоп қилишни сўрашди. Қуйида уларнинг мурожаати: ...


СБХ / 2021 йил / № 27 / Тадбир\nХусусийлаштириш – муҳим иқтисодий тадбирлардан бири. Бу нафақат бюджетга тушумни таъминлайди, балки янги инвестиция лойиҳалари, иш ўринлари ва қўшилган қиймат учун пойдевор бўлиб хизмат қилади. Чунки тадбиркорлик ривожи учун энг зарур шароит, аввало, ер, бино ва инфратузилмадир.\nШу боис хусусийлаштириш масаласи иқтисодий ислоҳотларнинг асосий йўналишларидан бири этиб белгиланган. Жорий ва келгуси йилда давлат улуши бўлган корхоналар сонини камида 3 баробар қисқартириш бўйича иш олиб борилмоқда. Бу ислоҳотлар дунёдаги нуфузли экспертлар ва ОАВ томонидан ҳам эътироф этилмоқда.\n2020 йил 27 октябрда Президентимизнинг «Давлат иштирокидаги корхоналарни ислоҳ қилишни жадаллаштириш ҳамда давлат активларини хусусийлаштиришга оид чора-тадбирлар тўғрисида»ги Фармони қабул қилинган эди. Бу борадаги ишлар ўз самарасини бериб, жорий йилнинг биринчи ярмида 478 та давлат мулки 1 трлн 100 млрд сўмга сотилди.\nЛекин, бу борада қилинадиган ишлар ҳали кўп. Хусусан, сотилиши белгиланган 556 та мулкдан 288 таси савдоларга чиқарилмаган. Шунингдек, давлат корхоналари ва банклар ихтиёрида уларнинг асосий фаолиятига хос бўлмаган 511 та объект ҳалигача сотилмасдан турибди.\nЙиғилишда хусусийлаштириш жараёнини самарали ташкил этиш, аукционда қатнашиш тартибларини соддалаштириш ва иштирокчилар сонини кўпайтиришга қаратилган вазифалар муҳокама қилинди.\nҚайд этилганидек, жорий йилда 900 дан ортиқ давлат мулки сотувга қўйилади. Энди давлат мулкларини «1 сўм» қийматда савдога чиқариш, ер участкаларини инвестиция мажбурияти билан сотиш амалиёти бекор қилинади ва улар бозор баҳосида электрон савдоларга чиқарилади.\nБундан ташқари, онлайн аукционда қатнашиш учун тўловлар бекор қилинади ва тадбиркорларга электрон рўйхатдан ўтиш харажатлари Давлат активларини бошқариш агентлиги томонидан қоплаб берилади. Аукционда мулкни сотиб олганда, тўлов муддати ҳозирги 5 кундан 15 кунгача узайтирилади.\nБундан буён, давлат улуши 50 фоиздан юқори бўлган ташкилотларнинг бино-иншоотлари, транспорт воситаларини сотиш ва ижарага беришни фақат электрон аукцион орқали амалга ошириш тартиби жорий этилади.\nМутасаддиларга ушбу янги тартибларни назарда тутувчи қарор лойиҳаси ишлаб чиқиш топширилди.\nТошкент шаҳридаги 13 та йирик кўчмас мулк объекти ҳамда 11 та тармоқ корхоналаридаги давлат улушларини хорижий консультантларни жалб қилган ҳолда сотувга чиқариш зарурлиги таъкидланди.\nВилоят, туман ва шаҳар ҳокимларига ўз ваколатидаги 154 та бўш турган объектни бир ой муддатда савдога чиқариш вазифаси қўйилди.\nҲокимликлар томонидан сотувга чиқарилган мулклар сотилганда, ҳудудлар ихтиёрида қоладиган маблағлар улуши 73 фоиздан 87 фоизга ошириладиган бўлди. Бу маблағлар вилоят ва туманлар (шаҳар) бюджетлари ўртасида тенг тақсимланади.\nДавлат активларини бошқариш агентлигига давлат корхоналари ҳамда банкларнинг асосий фаолиятга хос бўлмаган ва бўш турган объектларни тўлиқ қайтадан хатловдан ўтказиб, уларни хусусийлаштиришга тайёрлаш бўйича топшириқ берилди.\nФаолият юритмаётган ёки зарар кўриб ишлаётган корхоналарни молиявий соғломлаштириш ва модернизация қилиш бўйича таклифлар муҳокама қилинди.\npresident.uz сайти асосида.


Силнинг давоси бор — silning-davosi-bor.uz\nСил — дунёда кенг тарқалган юқумли касалликлардан бири. Қадимдан бери маълум бўлган касаллик ҳали ҳам инсонлар учун хавф туғдирмоқда.\nЖамиятимизни айрим соғлом кишилари сил — уларнинг муаммоси эмас, деб ҳисобламаслиги керак, чунки ҳар биримиз ушбу касалликни белгиларини ва олдини олиш усулларини билмаса, бу дард инсонни ҳаётига зомин бўлади. Сил ҳар йили ер юзидаги аёлларнинг тахминан бир миллион нафарининг ёстиғини қуритмоқда. Сил — бу юқумли касаллик бўлиб, бемор инсон йўталганда сил таёқчалари бошқа инсон организмига тушади ва уни ривожланиши учун яхши муҳит бўлганда касаллик ривожланади. Бунда касаллик биринчи навбатда ўпкани зарарлайди. Кам ҳолларда мия ва мия қобиғи сили; суяклар, бўғимлар, буйраклар, жинсий аъзолар, кўз, ичак ва бошқа аъзолар сили ҳам кузатилиши мумкин. Бугунги кунда аксарият сил беморларини даволаш мумкинлиги исботланган. Агар сил касаллигини аниқлаш ва даволаш тўғри ташкил этилса, катъий назорат остида ва тўхтатиб қўйилмасдан олиб борилса, беморлар албатта соғайиб кетади.\nСил бактериялари қандай юқади?\nСил таёқчалари ҳаво орқали тарқалади. Улар касалланган кишиларнинг ўпкасида ривожланади ва кўпаяди. Бунда яллиғланиш юз беради, кейинчалик тўқима зарарлана бошлайди, парчаланиш участкалари коваклар (каверналар) пайдо бўлади. Бу ерда миллионлаб бактериялар тўпланади. Бемор йўталганда, акса урганда, гаплашганда сил бактериялари ҳавога ажралиб чиқади. Сил бактериялари ҳавода бир неча соатгача сақланиши мумкин. Агар очиқ (юқумли) шаклдаги сил билан касалланган бемор шамоллатилмаган хонада (квартира, иш жойи, касалхона палатаси, қамоқхона камераси, транспорт) узоқ вақт ўтказган бўлса, шу ердаги хавода айланиб юрган бактерияларнинг сони шунчалик кўпайиб кетадики, улар бошқа кишиларнинг нафас йўлларига осонликча ўтади. Бу — силни юқтиришнинг асосий йўли бўлиб, ҳаво — томчи усули деб аталади. Демак, ҳеч ким сил таёқчаларининг юқишидан ҳимояланган эмас, чунки ҳаво ҳамма учун умумийдир. Силни ҳар кандай ёшда ҳам юқтириш мумкин, айниқса болалар ва камқувват катталар учун бу касаллик катта хавф туғдиради. Бемор билан узоқ вакт ва тез-тез муносабатда бўлинса, касалликни юқтириш хавфи ортади.\nСил бактериялари юққандан кейин нима содир бўлади?\nКасаллик юққандан сўнг ўпка ва бошка аъзоларга тушган сил таёқчалари соғлом тўқималардан алоҳида ажралади, улар атрофида зич қобиқ (капсула) пайдо бўлади. Касаллик ташувчилар касаллик манбаи бўлмайди, яъни касалликни юқтириш — ҳали касал бўлиш дегани эмас. Сил бактерияларини юқтирганларнинг 90 — 95 фоизи ҳаёти давомида бирор марта сил билан касалланмайди. 5-10 фоизида эса уйқудаги сил бактериялари ўз вақти — соатини пойлаб ётади. Иммунитет пасайганда улар сил касаллигини келтириб чиқаради. Айрим ҳолларда, агар организмнинг ҳимоя кучи етарлича бўлса ҳамда бемор билан узоқ мулоқот қилинмаса, инсон ўпкасига тушган сил бактериялари организм ҳужайралари томонидан зарарсизлантирилади ва касаллик юқмайди.\nСил кандай ривожланади?\nБугунги кунда сил билан касалланганларнинг 50% кеч аниқланади, улардан 10% ида эса касаллик ўтказиб юборилган, кўп ҳолларда тузалмайдиган шаклга ўтган бўлади. Ўпка тўқимаси сил бактерияларининг кўпайиши учун қулай муҳит ҳисобланади, сил бактериялари у ерга тушганда яллиғланиш содир бўлади, бўртмачалар пайдо бўлади, улар йиринглайди ва йиринг нафас олиш йулларига тушади. Шу тариқа балғам пайдо бўлади. Кичик сил бўртмачалари касаллик зўрайганда бир — бирига қўшилиб, катта бўртмачаларни ҳосил қилади, яллиғланган катта участкалар пайдо бўлади, бу жараён ўпкадаги барча участкаларнинг зарарланиши ҳамда катта парчаланиш бўшлиқларининг юзага келишигача давом этиши мумкин.\nСил — секин ривожланадиган ва узоқ давом этадиган касаллик.\nАммо унинг ўткир ва тез зўраядиган шакллари ҳам мавжуд. Касаллик ўз вақтида аниқланса ҳамда тўғри даволанса, силнинг ривожланишини бошланғич даврдаёк тўхтатиб, ўпка ва бошқа аъзолардаги катта участкаларнинг парчаланишини олдини олиш мумкин. Силнинг белгилари Сил касаллигининг ривожланишида йўтал, қувватсизлик, кўп терлаш, кўкрак қафасида оғриқ, иштаҳанинг камайиши, озиб кетиш, тез чарчаш каби белгилар кузатилади. Силнинг бундай белгиларига кўпинча одамлар кўп эътибор қилмайди ва шифокорга мурожаат этмайди, ёки мустақил даволанишга уринади. Кейинчалик юқорида кўрсатилган барча белгилар зўраяди, уларга қонли балғам кўчиши ҳам қўшилиши мумкин. Йўтал — силга кўпроқ хос белгидир. Агар йўтал 2 ҳафтадан кўп чўзилса, у ҳолда дарҳол умумий профилдаги тиббий муассасага мурожаат этиш ва силга текшириш лозим.\nСилнинг белгилари: йўтал, балғам кўчиши кўкрак қафасидаги оғриқ, қонли балғам кўчиши, қувватсизлик, тез чарчаш, кўп тер ажралиши, тана ҳароратининг кўтарилиши.\nҚандай қилиб силга тез ва тўғри ташхис қўйиш мумкин?\nБалғамдан суртма олиб силга текширмасдан туриб силнинг аниқ ташхисини қўйиш мумкин эмас. Силни ташхислашнинг энг ишончли ва мураккаб бўлмаган усули балғамни сил бактерияларининг мавжудлигига микроскопик текширишдир. Тиббиёт ходими кузатувида эрталабки балғамни йиғиш керак. Балғамнинг 2 кун давомида йиғилган учта муайян миқдори текширилади. Силни рентген усулида ҳам ташхислаш мумкин — флюорография ва рентгенография. Аммо бу усуллар доим ҳам мутлақо тўғри чиқавермайди. Силни ташхислашнинг яна бир усули- туберкулин синама -Манту реакцияси. Мазкур усул зарарсиздир, аммо унинг аниқлик даражаси юқори эмас. Силнинг ўз вақтида аниқланиши муваффақиятли даволаниш гаровидир. Касаллик белгилари пайдо бўлиши биланоқ дарҳол умумий профилдаги тиббий муассаса — поликлиника, фельдшерлик пункти ёки касалхонага мурожаат қилинг.\nАндижон шаҳар тиббиёт бирлашмаси, КТМР Фтизиатрия бўлими мудири.\nАввалги мақола: Трансчегаравий силга қарши кураш масалалари муҳокама қилинди\nНавбатдаги мақола: ШАРОИТ ВА ИМКОНИЯТ КЕНГЛИГИ тиббий хизмат сифатида намоён бўлмоқда\nКўз сили касаллиги: тасниф, ташҳис ва даво\nСилни ДОТС бўйича даволаш\nСийдик ажратиш-жинсий аъзолар сили хавфли асоратла…\nОИВ ва сил касаллиги қўшилиб келган ҳолатлар\nСил (Туберкулёз) касаллигини дориларга чидамли тур…\nСилга чалинган беморлардан тез соғайиши учун нималарга эътибор қилиш талаб этилади?\nЎпка туберкулёмаси нима?\nСил касаллиги ва ногиронлик\nСил микроблари билан инсон организмининг барчаси зарарланиши мумкинми?\nCил касалининг 7 та эрта белгиси\n“ОҚ МОЙЧЕЧАК” — силга қарши курашиш рамзи\nСил маккор касаллик(ми)?\nСил-давоси йўқ касаллик эмас!\n© 2020 silning-davosi-bor.uz\t| Сайт материалларидан тўлиқ ёки қисман фойдаланилганда веб-сайт манзили кўрсатиб ўтишингизни Сиздан илтимос қилиб қоламиз. Зеро, ушбу сайтнинг равнақи йўлида қўшган сизнинг ҳиссангиз юртимизда ушбу касалликнинг олдини олишга қаратилган яна бир муҳим қадамлардан бўлиб қолади.


МУЗҚАЙМОҚ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…) - 29 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 29 » МУЗҚАЙМОҚ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…)\n2. Дунёда музқаймоқнинг учта тури машҳур. Улар ванилинли, шоколадли ва қулупнайли музқаймоқ ҳисобланади.\n3. Қадимда Россияда музқаймоқни асосан қишда тайёрлашган. Музқаймоқ сутга асал аралаштириб, кейин музлатиб қўйилган.\n4. Мексикада аччиқ қалампирли музқаймоқни севиб истеъмол қилишади.\n5. Венесуэлада сабзили, пиволи, қисқичбақали, помидорли, чўчқа гўшти қўшилган музқаймоқлар тайёрловчи кафе фаолият юритади.\n6. Америкада ҳар бир одам йилига 20 килограммдан кўпроқ музқаймоқ истеъмол қилади.\n7. Португалияда итлар учун махсус музқаймоқ тайёрланади.\n8. Дунёдаги энг қиммат музқаймоқни Нью-Йоркдаги ресторанларнинг бирида сотишади. Бу музқаймоққа еса бўладиган ҳолатдаги олтин қўшилади. Баҳоси эса 25 минг доллар туради.\n9. Наполеон давлат тўнтаришидан сўнг Илоҳий Елена оролига сургун қилингач, унга музқаймоқ тайёрланадиган ускуна келтириб беришган.\n10. 2011 йили Канадада дунёдаги энг катта торт-музқаймоқ тайёрланган. Унинг вазни 10 тоннага тенг бўлган ва Гиннес рекордлар китобига киритилган.\n11. Ёзувчи Антон Чехов музқаймоқни қаттиқ севган. Айтишларига қараганда, у бойлигининг ярмини фақат музқаймоққа сарфлаган экан.\n12. 2002 йили Чилида кўчада музқаймоқ сотиб юрадиган эркакни қўлга олишган. Чунки у музқаймоқ ишлаб чиқарувчиларнинг мижозларини тортиб олиб, бозорини касод қилган экан. Биласизми нега? Чунки у музқаймоққа кокаин аралаштираркан.\n13. Музқаймоқдаги зичлик ҳолати ҳаводан ташкил топган. Агар шу ҳаво чиқариб ташланса, уни тишлаб ейиш худди ғиштни тишлаш каби қийин ва оғриқли кечади.\n14. 19-асрга қадар музқаймоқ ейиш фақат бойларгагина насиб этган. Аср бошида Лондонда яшовчи бир йигит уйидаги музлаткични кўчага олиб чиққан ва музқаймоқ тайёрлаб арзон баҳода пуллай бошлаган. Шундан кейингина музқаймоқ ейиш бахти камбағалларга ҳам насиб этган.\n15. Америка собиқ президентларидан бири Билл Клинтон кечалари музқаймоқ емаса, ухлай олмас экан.


Шаробни ким ўйлаб топган? – UFQ\n09.11.2017 | 68\nҚадимий Эрон ҳукмдори Жамшид Жамнинг номи биринчи бўлиб шаробни ўйлаб топган киши сифатида тарихда қолган.\nЖамшиднинг шаробни ўйлаб топиши бундай содир бўлган: У бир куни ов қилиш учун аъёнлари билан тоққа йўл олди. Кетаётиб тасодифан ғарқ пишиб ётган узумзорга дуч келди. Узумдан тердириб, ачитқисини ўлимга маҳкум қилинган қотилларни кўпроқ қийнаб ўлдириш учун уларга беришни буюрди. Унинг фармонига биноан ачитқидан сиқиб олинган шарбатни ўлимга маҳкумларга зўрлаб ичиришди. Шунда маҳкумларнинг бири қаттиқ уйқуга кетди.\nБир қанча вақт ўтганидан кейин уйғониб, ўзига келди ва яна озгина ичиришларини сўради. Иккинчи марта шаробга тўйиб олгач, хурсандчиликдан кўзлари завқ-шавқ билан порлай бошлади. Бу ҳолатни ҳайрат билан кузатиб турган Жамшид шарбатдан татиб кўришга жазм этади. Ундан кейин аъёнлар ҳам ичиб кўришади. Ҳаммалари ичкиликнинг кайфи билан эс-ҳушларини йўқотишади.\nШундай қилиб, ҳукмдорнинг барча маросимларида узумдан тайёрланадиган ичимликлар ичиш одат тусига кирди. Ҳар гал дастурхон тузалиб, Жамшид ёронлари билан давра қурар экан, албатта маст бўлиб, вақтичоғлик қилишар эди. Унга «Жам анъанаси, Жам маросими» номини беришди. Жамшид Эронда зардуштийлардан ҳам олдин шароб ичиш маросимини ўтказган, йиғинларда турли хил ичкиликлар билан фуқароларини «сийлаган». Аста-секин шароб ичиш урфга кириб, инсонлар шаробхўрлик ва мастлик балосига йўлиқишган, ахлоқсизлика юз тутишган. Ўлкада бора-бора жирканч ва қабиҳ бир ҳаёт тарзи вужудга келган.\nКейинчалик асма дарахтининг узумлари ажратиб олиниб, ачитқисидан тайёрланган шароб қўшни халқларга ҳам тарқатилган. Қадимги мисрликлар, ибронийлар, юнонлар шу тариқа ичкиликка мубтало бўлишган эди. Бора-бора Ҳиндистон, Рум, Хитой, Арабистон, Шом (Сурия), Мисрда турли кўринишларда ичкиликлар пайдо бўлди, инсоният мастлик ва хорлик сари шиддат билан кета бошлади. Асрлар ўтиб, Жамшид базмлари тилларда достон бўлган («Базми Жамшид» ибораси ҳатто бизда ҳозиргача ҳам ишлатиб келинади).\nИнсонлар бир-бирларини шароб билан сийлаб, ўша базмларни ёдга олишган, ичкилик мажлислари, зиёфатлари уюштириб, гуноҳларга ботишган. Шу тариқа шаробни ўйлаб топган Жамшид Жамнинг номи одамлар орасида машҳур бўлиб кетган. Майхўрлар доим Жамнинг шарафига ичишган, уни хотирлаб, май қадаҳини «Жоми Жам» деб номлашган. Майпараст шоирлар уни шарафлаб, ашъор ёзишган, инсонлар орасига ёмонлик уруғларини сочишган, қанча авлодларни разолатга бошлашган\n(Муҳаммад Камол. «Барча ёмонликларнинг боши» китоби, 21-23-бетлар.


Жаҳон 457 16.05.2019 13:54:29\nИталия ички ишлар вазири Маттео Салвини Ўрта Ер денгизида қочоқларни қутқарганларни жаримага тортишни таклиф қилди. Жарима қиймати ҳар қутқарилган одам учун €5,500 (£4,800) ни ташкил этади. Бу ҳақида Independent нашри хабар бермоқда.\nҚарор лойиҳаси билан Италия қирғоқларига олиб келинган ҳар бир “муҳожир” учун кемалар жаримага тортилиши мумкин.\nКўп ҳолатларларда қочоқларни қутқараётганда ёки уларни кўчириб ўткизаётганда қўлга тушган кемаларнинг лицензиялари бекор қилинади ёки маълум муддатга тўхтатиб қўйилади.\nШунингдек, ушбу қонун лойиҳаси полиция ва қонунга қаршилик қилганларга нисбатан қаттиқ жазоларни қўллаш ваколатини беради.\nУчинчи сектор ташкилотлари ушбу қонун лойиҳасини инсон ҳаётига тажовуз, зўравонлик ва халқаро қонунларнинг бузилиши, деб талқин қилмоқда.\nҚонун лойиҳаси кучга кириши учун Италия ҳукумати уни маъқулланиши лозим. Мақуллангани эса қонуний кучга кириши учун Италия парламентида овозга қўйилади.\nЎтган йили Италия ва Малта учинчи сектор қутқарув кемаларининг Ўрта Ер денгизида ҳаракатланишини тўхтатиш учун ҳаракат бошлаган эди. Натижада кўплаб қутқарув гуруҳлари қидирув ва қутқарув ишларини тўхтатишга мажбур бўлганди.\nХалқаро Миграция ташкилотига (ХМТ) кўра, 2019 йил бошидан бери 17 000 қочоқ Ўрта Ер денгизи орқали Европа қирғоқларига етиб келган. Бу кўрсатгич ўтган йилнинг шу даврида 32 000 нафарни ташкил қилган.\nАммо ўлимлар сони кескин ошган. Шу йилнинг ўзида тахминан 307 нафар киши ёки ҳар 8 кишидан биттаси Италия ва Малта қирғоқларида бедарак йўқолган. Бу кўрсатгич ўтган йили ҳар 50 кишидан бир нафарни ташкил этган.\n“Шу нарса аниқ-ки, ҳозирда Ўрта Ерни кесиб ўтиш ҳар доимгиданда хавфлироқ” - деб айтади ХМТ вакили Флавио Ди Жиакомо. Унинг айтишича, одамларни денгизда қутқариш ва уларни хавфсиз портга (Ливиядаги порт эмас) олиб келиш энг асосий вазифа бўлиши керак.\nВенгрия ҳукумати қочоқларга озиқ-овқат беришдан бош тортяпти


R S2021-04-11T13:07:23+05:0011 Aprel, 2021|Олтин қалам|\nТуркиянинг “TRT AVAZ” телеканалида давлат хизматлари фаолияти кенг ёритилди\nМамлакатимизда давлат хизматлари кўрсатиш миллий тизими яратилгани ва амал қилаётганига гарчи энди уч йилдан ошаётган бўлса-да, лекин у ўзининг қулайлиги, тезкорлиги ва шаффофлиги билан қисқа муддатда аҳоли ишончини қозона олди.\nПрезидентимиз 2021 йилги Олий Мажлис ва халқимизга Мурожаатномасида шу йил охирига қадар электрон давлат хизматларини яна 60 тага кўпайтириб, уларни 300 тага, масофавий хизматлар улушини эса камида 60 фоизга етказиш зарурлигини айтиб ўтди.\nАйни пайтда 120 дан ортиқ Давлат хизматлари марказлари бинолари қуриб битказилди ва яна 70 га яқинида қурилиш ишлари олиб борилмоқда.\nДавлат хизматлари марказининг жойларда 103 та филиали ташкил этилди, олис ҳудудларда истиқомат қилувчи аҳолига сайёр давлат хизматлари кўрсатиш йўлга қўйилди.\nМахсус жиҳозланган транспорт воситалари ёрдамида олис жойларда (мобиль давлат хизматлари) орқали республика бўйича 530 мингга яқин сайёр хизматлар кўрсатилди.\nХусусан, Тошкент вилоятида 2020 йилда 734 мингдан ортиқ давлат хизматлари кўрсатилди. Шундан 3 минг 506 таси сайёр тартибда олис ва чекка ҳудудларга борган ҳолда амалга оширилди.\nДавлат хизматлари агентлиги амалга ошираётган тезкор ва шаффоф хизматлар бугунги кунда нафақат мамлакатимиз, балки хорижий давлатлар оммавий ахборот воситаларида ҳам эътироф этиляпти.\nМасалан, куни кеча Туркиянинг “TRT AVAZ” телеканалида Тошкент вилояти Бўстонлиқ тумани Давлат хизматлари маркази ўтказган сайёр хизмат кенг ёритилди. Ва бу ҳақда Туркиянинг кенг аудиторияга эга бўлган www.haberler.com, www.anadoluimages.com, www.sondakika.com, www.trtavaz.com.tr, www.aa.com.tr/ruсайтларида маълумотлар берилди.\nОАВ Ўзбекистон ҳақида yuz/uz 19 январ 2021\nO'rtacha baholar 4.3 / 5. Baholaganlar soni: 148


Польша АҚШ билан дастлабки келишувга эришди\nПольша АҚШ билан ракета ҳужумидан мудофаа тизими элементларининг бир қисмини ўз ҳудудига жойлаштириш борасида дастлабки келишувга эришди. Яқин келажакда томонлар ушбу шартномани имзолаши кутилмоқда.\nЭришилган келишувга кўра, АҚШ мудофаа тизими элментларининг бир қисми ҳисобланмиш ракеталарни Польша ҳудудидига жойлаштириш эвазига унга қўшимча “Пэтриот” зенит-ракета комплексларини ҳам етказиб беради.\nЖорий йилнинг июль ойида АҚШ ҳукумати ўз радар мосламаларини Чехия ҳудудига жойлаштириш борасида бу давлат билан шартнома имзолаган эди.\nАйни пайтда расмий Москва АҚШ режаси Россия хавфсизлигига таҳдид қилаётганини билдириб келмоқда.


Швейцария банкларида Малайзиядаги тергов туфайли ҳисоб рақамлар музлатиб қўйилди\n05:21 / 03.09.2015\nШвейцария банкларида Малайзиянинг 1MDB инвестицион фондига нисбатан ўтказилаётган тергов билан боғлиқ ҳолда коррупцияда гумон қилинаётган шахсларнинг ҳисоб рақамлари музлатиб қўйилди. Бу ҳақда Швейцария бош прокуратураси матбуот хизмати берган баёнотда айтилмоқда.\n“Швейцария бош прокуратураси девонхонаси бир неча миллион долларлик банк ҳисоб рақамларини музлатиб қўйди”, деб таъкидламоқда матбуот хизмати вакили.\n“Терговнинг бу эрта босқичида бош прокуратура далил ва исботлар йиғмоқда ва уларни таҳлил қилмоқда. Бош прокуратура бу борада Малайзия ҳукумати билан алоқани қўллаб-қувватламоқда. Хорижий давлатлар, айниқса Малайзия билан ҳамкорлик қилиш барча далилларни ўрнатиш учун муҳимдир”, деб айтмоқда матбуот хизмати вакили.\nИюль бошида АҚШнинг The Wall Street Journal нашрида Малайзия бош вазири Нажаб Раззоқ икки йил давомида 1MDB давлат инвестицион фонди билан боғлиқ компаниялардан ўзининг шахсий ҳисоб рақамларига 700 млн доллар пул олгани таъкидланган мақола чоп этилган эди. Ушбу ҳолат юзасидан Антикоррупцион бошқарма, Марказий банк ва полиция вакилларидан иборат махсус комиссия тузилган ва текширувлар натижасида ҳақиқатан ҳам Раззоқ ҳисоб рақамларида бир неча юз миллионлаб пуллар борлигини аниқланган. Бироқ бош вазир бу маблағлар унга сиёсий мақсадлар учун хайрия қилингани ва у бу пуллардан шахсий эҳтиёжлари учун фойдаланмаганини таъкидлаган.


Тожикистонда “иномарка”лар неча пул? Блогер Дима Қаюм нархлар билан таништирди | Qalampir.uz\nТожикистонда “иномарка”лар неча пул? Блогер Дима Қаюм нархлар билан таништирди\nФойдали\t12 Март 20:43 13660\nБир неча кундирки жамоатчилик орасида кескин ва муросасиз қабул қилинган масала ҳамманинг диққат марказида турибди. Бу мавзу – “UzAutoMotors” АК томонидан айрим автомобилларнинг нархи оширилишидир. Ҳам хориж автомобилларига қўйилган салмоқли божлар, ҳам монопол тарзда фаолиятини юритувчи компаниядан кўпчиликнинг паймонаси тўлиб бормоқда.\nБлогер Дима Қаюм ўзининг Facebook саҳифасида қўшни давлат Тожикистоннинг автомобиль бозорида сотилаётган “иномарка”лар нархлари ҳақида лавҳа тайёрлабди.\n“Ўзбек халқи учун қадрдон халқ саналмиш Тожикистоннинг Хўжанд шаҳрига келдим. Шу шаҳардаги машина бозоридамиз. Бу ердаги машиналар нархини кўрсатмоқчиман. Машиналар жуда-жуда кўп экан. Биз кўзимизга суртадиган машиналарни бу ерда чанг босиб турибди. Биз хурсандмиз. Мана шундай машиналар бизга ҳам етиб борсин. Мен шу ердаги нархлар билан бирма-бир таништириб бораман”, дейди блогер Дима Қаюм.\nШундан сўнг, видеода блогер тожикистонлик савдогарлар билан “иномарка” машиналар нархини таништириб борган.\nВидеода айтилган нархлар:\nToyota Echo – 15-16 минг АҚШ доллари\nBMW 5 – 15-16 минг АҚШ доллари\nToyota Camry – 13 минг АҚШ доллари\nLexus lx 570 – 40 минг АҚШ доллари\nMercedes Benz E-класс – 10-12 минг АҚШ доллари\nOpel Astra AshkA – 5 минг АҚШ доллари (“бизда бу пулга Matiz’ оласиз” дейди блогер).\nOpel Astra Opel Astra Classic – 5700 АҚШ доллари\nToyota Venza – 8500 АҚШ доллари\n08 Апрель 14:34 33702\n08 Апрель 12:12 33045\n09 Апрель 23:38 28532\n09 Апрель 21:36 23356\n08 Апрель 11:44 21799